UDAKO IKASTAROAK 2022\nDagoeneko kontsultatu dezakezu uda honetarako, ekainetik irailera bitartean, dugun eskaintza guztia. Aurten 3 eta 4 orduko moduloak eskainiko ditugu irailean, ohiko 2 eta 5 ordukoez gain.\nHona hemen informazio guztia: udako eskaintza.\nMaiatzean eta ekainean 2 orduko ikastaroak, euskararekin hasteko\nZiur baduzula inguruan euskara ikasten hasteko gogoz dagoen baten bat. Hementxe du aukera!\nEgunean bi orduko ikastaroak, goizean edo arratsaldean, A1 maila egiteko 70 ordukoak\nOnline eta aurrez aurreko ikastaroetarako matrikulazioa zabalik berriz!\nOnline ikastaroetan eta aurrez aurreko 3 orduko ikastaroetan matrikulatzeko epea zabalik da berriz.\nOnline ikastaroak apirilaren 4an hasiko dira. Ezin duzula euskaltegira etorri? zeure erritmora egin nahi duzula? aukera ezin hobea duzu hau! Hemen aurkezpen bideoa:\nB1, B2 eta C1 ikastaroak, berriz, martxoaren 23an hasiko dira, eta A2.2koak apirilaren 4an. Aukera ezin hobea euskarari indar handiz ekiteko, edota behin betiko saiakera egiteko. 3\nIkastaro guztiak ekainaren 30ean amaituko dira.\nHemen duzu informazio xeheagoa:\nGasteizko IKAren eskaintza\nLAGUN ARTEAN IKASI (PACK KUADRILLA)\nOrain zure lagunak gonbidatu ahal dituzu gurekin ikastera.\nBi, hiru, lau… lagunek otsailean elkarrekin izena ematen badute, PACK KUADRILLA baliatuta, %10eko deskontua izango dute GUZTIEK matrikula ordaintzean. Horretarako, nahikoa da matrikula betetzean lagun horren/horien izen-abizenak eta NA zenbakia ematea, eta lagun horiei guztiei % 10eko deskontua egingo zaie bigarren epearen ordainketan.\nMatrikulatuta dagoen edozein ikaslek ere parte hartu ahal du. Deskontua lortzeko, matrikulatuta ez dagoen pertsona bat gonbidatu behar du euskaltegian izena ematera, eta biek izango dute deskontua: ikasle berriak, bigarren epearen ordainketan; eta gonbidatzaileak kurtsoa hasi eta hilabetera jasoko du deskontuaren dirua. Horretarako, nahikoa da ikasle berriak matrikula betetzean gonbidatu duen lagunaren izen-abizenak eta NA zenbakia ematea.\nOtsailetik ekainera bitarteko ikastaroetan matrikulatzeko epea zabalik\nHauek dira otsailetik ekainera bitartean eskaintzen ditugun ikastaroak.\nMatrikulazio epea urtarrilaren 10etik otsailaren 16ra arte zabalik dago, biak barne. Ohi bezala, matrikulak online nahiz gure bulegoetan egin ahal dira.\nArturo Campion euskaltegiak 50 urte beteko ditu, eta hori ospatzeko hainbat proiektu daukagu buruan, horien artean ipuin-bilduma bat eta dokumental bat argitaratu, eta Iruñeko Orfeoiarekin eta Kalakanekin kontzertu ederrra. Iruñerriko 11 idazle eta 11 ilustratzaileren laguntzaz eginen dugu liburua, eta dokumentalean 50 urteotako ibilbidea laburbilduko dugu hainbat elkarrizketen bidez.\nErronka handia da; 10000 euro lortu nahi ditugu! erronka are handiagoa da garai zail honek utzi digun egoera ekonomikoa ikusita. Horrexegatik da ezinbestekoa zuen laguntza. Lagundu gaitzazu, egin ekarpenak, eta zabaldu gure egitasmoa ahal bezain beste senide eta lagunen artean. Bakoitzak ahal duena eginez gero, Arturo Campion euskaltegiak merezi duen urteurrena ospatuko dugu denon artean, eta urtemugaren oroigarri ederra izanen dugu. Arturo Campion euskaltegia beti izanen da zuen euskaltegia, ikasle eta irakasleon etxea, Iruñerriko euskalzale guztien etxea, elkar gaitezen beste behin ere denon artean proiektu ederra gauzatzeko.\nAbenduaren 1etik aurrera, urtarrilean hasiko diren ikastaroetarako matrikulazioa zabalik\nAbenduaren 1etik urtarrilaren 7ra arte zabalduko da eguberriko oporraldiaren ostean hasiko diren ikastaroetarako matrikulazio epea.\nAipaturiko ikastaroak honakoak dira: 3 ordu egunean A2tik aurrera, 5 ordu egunean A2 mailan, eta autoikaskuntzako 75 ordukoak(martxora artekoak).\nHABEko azterketen emaitzak argitaratu dira\nArgitaratu dira, 2021eko 2. azterketaldiaren baitan, Euskaltegietako ikasleentzako deialdiko idazmen-proben emaitzak eta deialdi irekiko irakurmen- eta idazmen-proben emaitzak. Bertara jotzeko helbidea:\nRadio Vitorian izan gara ikasturte hasierari buruz hitz egiteko\nPasa den ostiralean, Radio Vitoriako Gaur Magazinen izan ginen datorren astean hasiko den ikastaro berriari buruz hitz egiteko. Hemen duzue elkarrizketa entzungai: RADIO_VITORIA\nAutoikaskuntzako ikastaro berriak\nOhiko aurrez aurreko ikastaroak eta aurrez aurreko telematikoak ez ezik, taldeka ematen direnak, IKA Gasteizen autoikaskuntzako ikastaroak ere eskaintzen ditugu maila guztietan. B2tik C2ra bitartekoetan ikastaro interaktibo berriak sortu ditugu Moodle plataformaren bitartez (moodle.ikaeuskaltegiak.eus). Ikastaro hauetan, ikaslea bakarka arituko da oso modu intuitibo eta dibertigarrian, betiere tutore baten jarraipena izanik. Bakarkako orduak asteroko mintza-praktika saioez eta hilabeteroko tutoretzez osatzen dira.\nHona informazio guztia: Online ikastaroak\nVital Fundazioak, Gasteizko IKArekin lankidetzan, 18 eta 25 urte bitarteko gazteei eta egoera ekonomiko ahulean dauden pertsonei euskara ikasteko bekak finantzatuko ditu\n2021-2022 ikasturteko ikastaroak ikusgai\nDagoeneko ikusgai daukagu datorren ikasturterako eskaintza: ikastaroen datak, ordutegiak, erritmoa, prezioak...\nMatrikulaio epea abuztuaren 30ean zabalduko da, bulegoetan zein online, eta irailaren 29ra arte iraungo du zabalik.\nEskaintza osoa ikusteko klikatu hemen:\nJarraitu irakurtzen: oihaneder.eus\nUrtero bezala, "Araban da, bai, baina..." kultur txapelketari ekin diogu.\nArabako txokoak izango dituzte ikergai ikasleek, hainbat argazkiren bidez.\nGalderen erantzunak, lehenengo, web-orrian eta sare sozialetan (Facebook eta Twitter) zabalduko ditugu, eta hurrengo egunean, euskaltegietan jarriko ditugu.\nGirotzea: apirilaren 21etik 27ra (erantzunak apirilaren 29an).\n1. galdera sorta: maiatzaren 3tik 7ra (erantzunak maiatzaren 11n).\n2. galdera sorta: maiatzaren 17tik 21era (erantzunak maiatzaren 25en).\n3. galdera sorta: maiatzaren 31tik ekainaren 4ra (erantzunak ekainaren 8an).\nFinala: ekainaren 17an egingo dugu. Zehaztuko ditugu aurrerago tokia eta ordua.\nHauexek dira gure sare sozialen helbideak:\nHona girotze faseko galderak: GIROTZE FASEA\nHerri ekimeneko euskaltegiekin akordio historikoa sinatu du Eusko Jaurlaritzak\nMugarria eta historikoa. Bi hitz horiek erabili dituzte Bingen Zupiria Eusko Jaurlaritzako Kultura eta Hizkuntza Politika sailburuak, eta Isabel Isazelaia eta Laida Beristain herri ekimeneko euskaltegietako ordezkariek. Akordioa sinatu dute alde biek euskaltegietako irakasleen lan baldintzak hobetzeko. «Euskaltegien aspaldiko aldarrikapena bete dugu», esan du Zupiriak, eta Beristainek bide beretik: «40 urtean egindako aldarrikapena betetzea lortu dugu». Lau ikasturtean soldatak %36 igoko zaizkie euskaltegietako irakasleei, eta eskola orduak %26,5 murriztu.\nInfo guztia: berria.eus\nAEK, IKA eta HABE euskaltegien sareetako arduradunek gogoeta egin dute orain arteko bidean euskaltegiek egin duten ekarpenaz, baina baita etorkizunera begira dituzten erronkez ere.\nElkarrizketa osoa: berria.eus Irakurri +\nBestalde, dirulaguntza hauetarako eskabideak egiteko epea 2021eko irail-urri bitartean izango dela aurreikusten da. Irakurri +\nOnline ikastaroetan matrikulatzeko epea zabalik\nDagoeneko izena eman dezakezu B2tik gorako online ikastaroetan, apiriletik ekainera artekoak direnak. Matrikula gure bulegoetan gaurtik bertatik egin ahal da, eta web orriaren bitartez astelehenetik aurrera (hilak 15). Matrikulazio epea martxoaren 28ra arte luzatuko da. Hona ikastaroen gaineko informazio orria:\nMatrikulazio-epea zabalik HOBE deialdirako\nMatrikulazio-epea zabalik HOBE deialdian 2021eko lehenengo azterketaldian, C1 eta C2 mailak egiaztatu ahal izango dira HOBE deialdian (ordenagailu bidez). Martxoaren 16ra arte dago irekita izena emateko epea.\nHABE Irakurri +\nSagrario Alemanek ordezkatuko du Andres Iñigo, 1997az geroztik Euskaltzaindiaren Nafarroako ordezkaria zena. Hala jakinarazi du Euskaltzaindiak 2021-2024 aldirako lurralde ordezkarien izendapenaren berri emateko ohar batean.\nSagrario Aleman izango da Euskaltzaindiaren Nafarroako ordezkari berria. 24 urteren ostean, Andres Iñigok delegatu kargua utziko du, hain zuzen ere, euskaltzain emeritu bihurtu eta urtebetera.\nDatorren asteazkenean, 2021eko otsailaren 17an, Hizkuntzategiaren I. Mintegia izango da, online, sarbide irekian, nahi duenak parte har dezan.\nBi atal nagusi ditu eta nahi duzun atalean har dezakezu parte, ez da beharrezkoa saio osora sartzea. Horrez gain, “partaidetza ixila” izan dezakezu, hau da, entzule gisa parte hartu, edo elkar eragin, BlackBoard Collaborate plataformak ematen dituen aukerak erabiliz: idatzizko txata, audioa edota bideoa.\nOtsailetik ekainera bitarteko ikastaroak ikusgai\nDagoeneko ikusgai daude otsailetik ekainera bitarteko ikastaroak: otsaila 2021\nMatrikulazio epea urtarrilaren 11tik otsailaren 10era zabalduko da, biak barne. Ohi bezala, matrikulak online nahiz gure bulegoetan egin ahalko dira.\nMINTZALAGUNTZAILEAK BEHAR DIRA\nMintzalaguna euskaraz hitz egiteko ohitura dutenak eta mintzapraktika egin nahi duten pertsonak biltzen dituen programa bat da.\nAstero biltzen dira taldeak, presentzialki edo online bitartez, ordubetez euskaraz aritzeko.\nTalde guztietan Euskaraz ondo moldatzen den kide bat behintzat egoten da, hori da hain zuzen Mintzalaguntzaile bat.\nAbenduaren 14tik aurrera, urtarrilean hasiko diren ikastaroetarako matrikulazioa zabalik\nAbenduaren 14tik urtarrilaren 6ra arte zabalduko da eguberriko oporraldiaren ostean hasiko diren ikastaroetarako matrikulazio epea.\nAipaturiko ikastaroak honakoak dira: 3ordu egunean A2tik aurrera, eta autoikaskuntzako 75 ordukoak(martxora artekoak).\nGEU Elkarteko MINTZA IBILALDIAK\nAzaroaren 29ean, goizeko 10:00etatik 12:00etara, ekingo diote ikasturte berriko lehenengo ibilaldiari. Santa Barbara plaza izango da abiapuntua.\nHemen infoa: geuelkartea.eus\nEUSKARA PANTAILA HANDIAN berriro martxan dago\nEUSKARA PANTAILA HANDIAN berriro martxan dago.\nOstegunean, hilak 19, "80 egunean" proiektatuko da Oihaneder Euskararen etxean, 10:15ean.\nEuskara Pantaila Handian egitasmoa Oihanederrek eta Gasteizko hainbat euskaltegik (AEK, Hegoalde, Udaberria eta IKA) elkarlanean antolatzen duten jarduera da.\nHonen bitartez euskarazko pelikulak pantaila handian ikusteko aukera luzatzen zaie Gasteizko euskara ikasleei.\nProiekzioen aurretik filmaren unitate didaktikoak lantzen dira klaseetan.\nEuskaraldia ostiral honetan hasiko da!\nEuskara ulertzen duten hiztunen arteko hizkuntza ohiturak aldatzeko ariketa soziala da Euskaraldia, gizartearen gune guztietara zabaldua eta denborari dagokionez mugatua. Euskaraldiaren helburu nagusia herritarren hizkuntza ohiturak aldatuta euskararen erabilera handitzea da. 2020an, azaroaren 20tik abenduaren 4ra egingo da ariketa eta aurten, norbanako bezala (ahobizi edo belarriprest izanez), parte hartzeko aukeraz gain, taldean parte hartzeko aukera ere izango dugu arigune–en bidez.\nEman izena hemen: https://izenematea.euskaraldia.eus/\nMintza ibilaldiak martxan\nGEU Elkarteak antolatutako mintza-ibilaldiak martxan daude. Lehena urriaren 25ean izango da, 10:00etatik - 12:00etara; Europa jauregitik abiatuta.\nIzena emateko bidali zure izen-abizenak eta telefono zenbakia: info@gasteizkomintzalaguna.eus


Xareko finalak Iruran, Korrikaren atariko - - Tolosaldeko ataria\nXareko finalak Iruran, Korrikaren atariko\nAmetsa Pilota Elkartea 2019-04-10 10:22\nOstiralean jokatuko dira Ametsa trinketean, Gaztetxo eta Gazte mailako xareko finalak\nAmetsa Pilota Elkarteak antolatuta, xareko teknifikazio taldeetan dabiltzan gaztetxo eta gazte mailako pilotariek hartu dute parte bi torneoetan. Ostiralean, apirilak 12, 18:30ean hasita, jokatuko dira finalak, Irurako Ametsa trinketean.\nGaztetxo mailan, Ametsa 4ko, Oierrek eta Xubanek, Ametsa 2ko, Aimarren eta Nahiaren kontra jokatuko dute.\nGazte mailan, berriz, Ametsa 2ko, Julenek eta Ikerrek, Ametsa 3ko, Matxalen eta Gorka izango dituzte aurkari.\nSari banaketa eta mokadutxo batekin emango zaie amaiera torneoei. Ondoren, korrikaren festa izango da Herriko plazan, eta, goizaldera, denok "klika" egitera, euskararen alde.\nGora xarea eta gora euskara!!!


Arte iberiarra eta zeltiberiarra - hiru Presentacion - Urrutiko Lanbide Heziketako Institutua\nArte iberiarra eta zeltiberiarraEl arte ibero y celtibérico\nAntzinako zibilizazioen artea/\nArte iberiarra eta zeltiberiarra/\nAntzinako Egiptoko artea (I)\nAntzinako Egiptoko artea (II)\nMesopotamiako eta Pertsiako artea\nKreta eta Mizenasko artea\nGreziako artea (I)\nArtea Grezian (II)\nArte iberiarra eta zeltiberiarra\nArte erromatarra (I)\nArte erromatarra (II)\nIberiar penintsulan, K.a. XI eta VI. mendeen artean bi zibilizazio garatu ziren, iberiarra eta zeltiberiarra, zeintzuk feniziar, greziar eta zeltak bezalako herri merkatari, kolonizatzaile eta emigranteen eraginak asimilatu baitzituzten. Kultura hauek eta penintsularren arteko kontaktuak, eremu geografiko ezberdinetan manifestazio artistiko oso ezberdinak sortu zituen.\nFenizioak eta Tartessoak\nK.a. 1100 urte inguruan, merkatari feniziarrek Iberiar penintsularen hegoaldeko itsasaldean hartu-eman guneak fundatu zituzten. Gadiren (Cadiz), Onuban (Huelva) eta Cartago Novan (Cartagena), lantegiak instalatu ziren, zeintzuen bitartez feniziarren ekialdeko kutsua zuten manifestazio artistikoak zabaldu zuten, arte egipziar, greziar eta siriarraren eragin garbiekin.\nPenintsulako hegoaldean, momentu horretan Tartessoen kultura jaiotzen zen, zeinen hiriburua, oraindik aurkitu gabea, testimonio historiografikoen arabera Guadalquivir ibaiaren paduretan nonbaiten baitzegoen.\nTartesioak, ekialdeko Mediterraneotik edo Europako erdialdetik zetozenak, eremu horretan ezarri ziren K.a. lehen milurtearen hasieran, eta laster lortu zuten ekonomia oparoa, garaiko kalitate hobereneko brontzea ekoizteagatik.\nArte tartesikoaren lehen aldi batean, geometrikoa deiturikoan (K.a. XI-VII. mendeak), hileta estelak, oinarrizko dekoraziozkoak, gailentzen dira.\nFeniziarrekin izandako kontaktuak, ekialdeko garaiari bidea eman zion. Garai honetakoak dira bitxiak, marfilak eta brontze nahiz urrezko objektu eta ontziak, Tartessoen espresio artistikoaren espresio distiratsuena direnak.\nCaramboloko altxorra, K.a. VIII. mendea (Arkeologia Museo, Sevilla).\nGreziar eragineko arte iberiarra\nK.a. VI. mende bukaerako kultura tartesikoak beherakada izan zuenean, iberiar penintsulan nagusitu zen zibilizazioa iberiarra izan zen. Honek dimentsio berria hartu zuen, mediterraniar kosta penintsularreko greziar koloniekin zuen kontaktuarengatik. Hauen artean Emporion (Ampurias) nabarmendu zen.\nIIberiar manifestazio artistiko adierazgarrienak eskulturakoak izan ziren. Porcunako (Jaen) eskultura taldea -oso egoera txarrean egon ondoren, poliki zaharberritua izan da-, eta Elcheko eta Bazako dama irudi femeninoak, aipagarriak dira. Pieza hauek hileta-gurtzarekin erlazionatzen dira.\nEskultura iberiarrak abere edo izaki hibridoen irudiak ere azaltzen ditu, ziur aski kultuko objektua, Bazaloteko «bicha» deiturikoa bezala. Eskulturako ekoizpen iberiarra ere, gerlari, zaldizko, otoizlari eta gainerako irudietan -toki sakratuetan jainkotasunei eskaintzen zitzaizkienak- azaldu zen. Tenplurik ez edukitzeagatik, iberiarrek gune hauek naturak intentsitate bereziarekin bere indarra erakusten zuen tokitan kokatzen zituzten, adibidez Sierra Morenan, Despeñaperroseko haizpitartean.\nElcheko dama, K.a. IV. mendea (Arkeologia Museo Nazionala, Madril).\nArte zelta eta zeltiberiarra\nErdialdeko Europako herri zeltak, Burdinaren Bigarren Adina edo La Tène kultura menderatu zutenak, olatu eran Hegoalderantz zabaldu ziren eta eremu ezberdinetan banatu ziren iberiar penintsulan. Ipar-ekialdean kastriar kultura delakoari bidea eman zioten, Erdialdeko Mesetan jatorriz kultura zeltiberikoa bezala ezagutzen dena sortu zen.\nKastriar kultura delakoa, ez tartesikoa eta iberiarra bezain fina, era desordenatuan jarritako txabola zirkularrekin gotortutako herrixkak, alegia kastroak izenekoak, eraikitzeagatik bereiztu zen. Bere agerraldi artistikoak, gerlarien estatua zakarrak eta orfebreriako piezak ziren, hau da, torke zeltiar, urrezko hariaz eginiko koilareak edo bihurtutako brontzearekin eginikoak.\nKultura zeltiberiarra Penintsularen barnean garatu zen. Bere manifestazio artistiko adierazgarriena berrakoak dira, zezen ala basurdeen erreprodukzio oso sinpleak, harrizko bloke soilean eginikoak. Ezagunenak Guisandoko zezenak dira.\nCastro de Santa Tecla, Pontevedra.


"Nik umetan bizitakoa oso gogorra da, horregatik diot umeari errespetu izugarria"\nSehaskatik hartu du Imanolek musikarako zaletasuna, eta geroztik milaka haur lokarrarazi ditu bere sehaska kantuekin. Ikastolakumeon txikitako soinu banda osoa ere Imanol Urbietak jarri du. “Aitonaren batela”, “Bubu mesie!”, “Kote kote”, “Si re si re”... Abesti haiek gure neurrira eginda zeuden. “Kalera kalera, borrokalari kalera” kantua ere denok ezagutu arren, oso gutxik daki doinua Imanolena denik. Beti hor egon da Urbieta, baina sekula nabarmendu gabe. Anjel Lertxundik esaten duenez, “beti gogoratuko dizu zuk eman zeniona, sekula ez berak eman zizuna”. Hurrengo astean, bere ikasle eta lagunek omenaldi berezi bat eskaini nahi diote.\nZure bizitzako esperientzia aplikatu omen duzu umeekin. Zer esperientzia eduki zenuen umetan zuk musikarekin?\nBi urte neuzkan gerra etorri zenean. Garai hartan ez zegoen irratirik ere. Plazan bizi nintzen, eta nire musika iturri plazako kioskoa nuen. Nahiz eta gerra etorri, Zarauzko bandak jarraitu egin zuen. Zatiketa gogorrak izan ziren banda barruan, nazionalistak kanpora joan ziren, eta bertakoek Nafarroatik etorritakoekin osatu zuten banda. Baina gerran ere musikak jarraitu egin zuen, beraz. Besterik ez bada, Madrildik zetozenek martxa militarrak eta pasodobleak jotzen zituzten.\n10 senideetan hirugarrena nintzen. Etxean tradizio handia zegoen sehaska eraginaz kantatzeko. Mutil koskorretan ez neukan kalera joaterik, sehaskako umea lokarrarazi gabe. Sehaska kantuak izugarri gustatzen zitzaizkidan, eta konturatu nintzen erritmoa ondo zaindu behar dela, alegia, alferrik zela kalera joateko irrikagatik sehaska azkar eragitea. Modu horretan umeak ez baitzuen lorik hartzen. Amari begira ikasi nuen hark nola kantatzen zuen, goxo, geldiro, sehaskaren erritmoa kantatzerakoan eramanez. Horrela lortu nuen, gerorako esperientzia.\nHamalau urterekin seminarioan hasi zinen. Bokazioz baino, zeure lekua bilatzera joan omen zinen.\nBi anaia zaharrenak fraide joan ziren, osaba ere bai, izeba moja genuen... Etxeko giroa oso erlijiosoa zen. Etxean errudun sentitzen nintzen, beti aurpegiratzen baitzidaten nire anaiak eta osaba lau pareta artean bizi zirela, eta ni berriz, egun osoan kalean.\nGainera ume berezia nintzen. Afektibitate gutxi ezagutu nuen, eta txikitatik goiztiarregia nintzen. Jende zaharragoarekin ibiltzen nintzen, eta ume batentzat ez zen giro aproposa. Gerra osteko kaleko bizitza bizioz betea zegoen.\nNire barruan sekulako kontraesanak nituen. Guri inork ez zigun heziketa sexualik eman. Masturbatzea ere bekatua zen...\nEskolan ere sekulako presioa neukan. Eskerrak mutil azkarra nintzen, bizia, ernea. Irakasleek ezin ninduten mendean hartu, baina gaitasun ikaragarriak neuzkan marrazketarako, idazteko, musikarako... Ez nintzen gaiztoa, nire enkantuak neuzkan.\nHitz bakarrean esateko, garai hartako hezkuntzaren fruitua nintzen. Ni berez nintzen iraultzailea. Hamalau urterekin seminariora joan nintzen nire kontzientzia baretzera.\nArantzazura joan nintzenean gure aitak negar egin omen zuen. Baina hori osabak kontatu zidan. Gure gurasoek ez zekiten euren sentimenduak adierazten. Izan ere, berandu hartu nuen seminariora joateko erabakia, eta gurasoentzat ustekabe handia izan zen. Ez zuten espero, niri zer karrera eman pentsatzen hasiak ziren ordurako.\nLagunartean zer moduz moldatzen zinen?\nKoadrilarako oso elementu ona nintzen. Futbolerako, lehiarako, giroa jartzeko... Bandako kantuak pianorako moldatu, eta kafetegi batean jotzen nuen arratsaldeetan, gazteentzat. Erromantiko hutsa nintzen, beti maiteminduta bizi nintzen!\nBihurria eta onbera zinen, beraz.\nAmak kontatzen zuen, nola behin kristorena egin nuen. Ama errezelotan zebilen, “orain ere Manolito zertan ari ote da!”. Ohera joan aurretik begiratu omen zuen nire gelako atearen morroilotik, eta ni belauniko aurkitu ninduen, beso zabalik errezatzen. Ama zur eta lur geratu zen.\nArantzazun zer aurkitu zenuen?\nGoizetan esnatzean, sentitzen nuen beldurrik ez neukala. Ordura arte barruan gordeta neukan indarkeria askatu nuen.\nHan baretasuna aurkitu nuen, baina kontrol handia ere bai. Eskolan ere, irakasle batzuek oso nire alde nituen, eta besteak oso nire kontra.\nDenborarekin konturatu naiz nire arazoa hezkuntza sistematik zetorrela. Hezkuntza sistema umea mendean hartzea da. Nik bizi izandakoa oso gogorra da. Horregatik diot umeari errespetu ikaragarria.\nNolako hezkuntza ematen saiatzen zara?\nGuk umearen osotasunari bakarrik begiratzen diogu. Heziketa integrala bilatzen dugu. Horretan erabat Oteiza zalea naiz. Arantzazu eraikitzen ari zen garaian, ezagutu nuen, ni ikasle nintzela. Gerora nire irakasle lanen berri izan zuen eta behin hala definitu ninduen: “Imanol, umeak sutsuki eraikitzen dituena”.\nNik eskolan beti defenditu dut gaitasun denak landu behar direla. Ez txikitatik, ume bat piano jole izatera bakarrik bideratu, gurasoen ametsa hala delako.\nNi eskolan zigortu egiten ninduten marrazkiak egiteagatik. Oso ona nintzen horretan. Arantzazura joan nintzenean ere karikaturagile petoa nintzen, eta debekatu egin zidaten marraztea. Hori pertsona bat elbarritzea da.\nPertsona libreak sortzea da nire helburua. Baina nahiz eta oso askatasun zaleak izan, diktadore txiki batzuk gara. Denok. Norberak egin behar dio aurre bere buruari. Autokritika eta terapia gogor bat behar dugu. Irakasleak umeak maitatu behar ditu. Eta irakasle batzuk badira maite dutenak bere jakinduria, bere esperientzia, eta ahaztu egiten zaie umeari libre izaten utzi behar zaiola. Eskolari interesatzen zaiona umeen sumisioa da. Oso zaila da umeen iritzia errespetatzea. Erreformismo asko dago, eta benetako iraultzak egin dira, baina gaizki atera dira. Hala ere, bide honetatik jarraitu behar dugu.\nMugimendu politiko eta kulturalean ere ibili zinen...\n1957an Arantzazutik itzultzean hasi nintzen umeekin antzerkiak egiten, kantaldiak, lehiaketak... Euskararen egun bat izaten zen, eta hori zabaldu beharra sentitzen nuen. Giroa oso politizatua zen, Franco oraindik bizirik, eta hogei urte inguruko gazteak mugitzen hasi ginen. Inguruan koadrila aproposa suertatu zitzaidan, zorionez, eta erraza egin zitzaidan giro hura indartzea. “Irrintzi” taldean aritu nintzen, politika, kultura, eta euskaltzaletasuna berpiztu nahian.\nMusikaren bidea bizi nuen orduan, konposatu egiten nuen. Baina nire helburua ez zen goi mailako musikari izatea. Gizarteari begira egiten nuen musika. 60ko hamarkada zortzikoteen garaia zen. Lagunek eskatu zidaten ea zortzikotea zuzenduko nuen. Tradizioa kantatzeko ondo zegoen, baina guk beste musika batekin hartu genituen eszenategiak. Polifonia egiten genuen, baina mezu bat, eta baloreak transmitituz. Alderdi politikoa hor zeukan. Oraindik ez zen “Ez dok Amairu” sortu.\nEskolan beranduago sartu nintzen, 70ean. Baina garai honetan konturatu ginen zein garrantzitsua zen euskarazko kantuak, dantzak irakastea eskolan. Euskaldun izateko euskal kulturaren oinarri bat ematea ezinbesteko estrategia da. Irakurtzen eta idazten irakastea ez da nahikoa.\nKontatu Zarauzko ikastolan irakasle izan zineneko esperientzia.\nEuskadiko Kutxako zuzendaria nintzen, eta dena utzita Erromara joan nintzen irakasle titulua ateratzera, ikastolan irakasle hasteko. Nire semeei beste heziketa bat emateko hartu nuen irakasle hasteko erabakia.\nKonturatu nintzen umeak gustura edukitzeko kantua oso garrantzitsua zela. Geografia, eta bestelako irakasgaiak ere kantuen bidez ematen nituen. Nire irakasteko modua ez zen konbentzionala, eta aztoratu egiten nuen ikastolako sistema.\nIrakaslearentzat errazagoa da diziplina baten barruan beti orden berean irakastea. Nirea beste kontu bat zen, garai batean modan egon zen bizipenetan oinarritutako heziketa. Haurrak zerbait ikasi nahi badu, lehenengo bizi eta esperimentatu egin behar du, eta gero azalpena bilatu. Nik intuizioz erabiltzen nuen neure pedagogia propioa, ongi edo gaizki ari nintzen jakin gabe. Geroago etorri ziren teoriak.\nUste dut, ikastolak gaizki interpretatu zuela nire metodoa. Enbarazu bat nintzen eskola hartan, bakarti bat, eta hala ere beti jendez inguratuta nengoen.\nArrazoi politikoak ere izan ziren tartean. Eta azkenean, bidali egin ninduten ikastolatik. Nire bizitzako unerik latzena izan zen, osasun osoa galdu nuen. Zarautzen neukan lagunartea, koroa, dena galdu nuen. Eta neure herrian bizitza berregituratzeko, kontserbatorioa sortu nuen.\nLehengo eta oraingo umeak ezberdinak dira?\nEz ditut ezberdin ikusten. Orain ere umeekin oso ondo moldatzen naiz, oso estimatua sentitzen naiz. Gaurko umeekin orduan egiten nituen gauza berberak egiten ditut. Ni aldatu naiz, noski, zahartu egin naiz.\nNik ez dut sekula umea nigana ekarri. Ni sartu naiz, zentzu guztiak horretara jarrita, euren munduan. Trukean jaso dudan sentsaziorik gogorrena izan da umeek emandako maitasuna.\nAdibide bat jarriko dizut. Astebete ibili naiz Orreagan hango ume eta irakasleekin. Ez nituen umeak lehendik ezagutzen. Iritsi nintzenean, hiru urteko ume bat beti gainean neukan. Bere amak esaten zidan, “bai, sorgin hutsa da, oso mimosa...”. Garrantzia kendu nahian umearen onarpenari. Umeak amari esaten zion “ama, begiak itxi eta Imanol ikusten dut”. Maitemintze erromantiko hori zuen. Amak azaldu zidan: “ez harritu. Nire etxean ume horrek jaioz gero ez du zurea ez den beste musikarik entzun.” Umeak barruan ideia bat egina zeukan, kantatzen zuen Imanol horrena, eta nire ahotsa entzun zuenean ez zuen erreparatu nire adinean. Horrelako beste hamaika kasuk erakusten dute umearentzat garrantzitsuena musikarekin bere alde afektiboa lantzea dela.\nUmeengandik eman adina jasotzea ere ez da beti erraza izango.\nHiru urteko umeengandik ezin dugu espero hitza entzutea, eurek kantatzea. Gizartearen betebeharra da umeari musika ematea. Eta ez, askotan egiten den bezala, “umeak ez du kantatzen” esan eta gutxiestea. Ez du kantatzen, ezin duelako kantatu. Urte horietan umeak barneratu eta barneratu egiten du. Ausardia handia behar du ume batek kantatzen hasteko. Bere ahotsa gizarteratzea esan nahi baitu horrek, eta oso zaila egiten zaio.\nGogoan daukat “Lotan nago begiak itxita” kantuarekin gertatutakoa. Hiru urtekoekin landu genuen kantu hori. Hurrengo urterako, beste kantu bat asmatu nuen “Lotan nago lotan, ametsetan ta lotan...”. Umeetako bat erdalduna zen, euskal munduan integratua. Haserre etorri zitzaidan, eta erdaraz esan zidan: “Imanol, kantu hori ez da horrela! Lotan nago, begiak itxita da!” eta kantu osoa bota zidan. Ordura arte ez zuen sekula kantatu, baina ez du esan nahi kantua ez zekienik. Oso ume bizia zen, eta lau urterekin esan zidan: “Imanol, maite zaitudala esan baino lehen, banekien zuk maite ninduzula”. Gurea ematea da, eta erantzun txar baten aurrean, pazientziaz, nola buelta eman pentsatzea.\nGorroto dut “eman Imanoli muxu” esatea. Ez dut nahi umeak gerora pentsatzerik “zenbat muxu eman behar izan nizkion maisu zahar hari”. Pentsatu dezala, nahi badu, “zenbat muxu eman zizkidan gizon hark”. Ez dakiola maitasunik falta. Hori da nire lehen legea.\nNola sortzen dituzu kantuak?\nKantuak umeekin batera sortzen ditut, euren artean nagoela sortzen zaizkit, bat-batean. Donostiako Martutene auzoan klaseak ematen nituenekoa kontatuko dut. Oroimenean banituen trenari buruzko kantuak, “Pasa-pasa por la puerta de Alcala”, geuk txikitan asko kantatzen genituenak. 3-4 urteko haurrekin nengoen, eta “Triki-traka-trika-tra Martuteneko trena” sortu nuen.\n“Ranroberra”rena da bestea. Umeetako batek ez zekien “r” ahoskatzen, eta beti isilik egoten zen, hitzik egin gabe. Autista zela ere pentsatu nuen. Beti itxita zegoen, baina bere begiak beti nirekin zituen.\nGabonak pasatu berri ziren egun batean, umeengana itzuli, eta denak hasi zitzaizkidan Erregeek zer ekarri zieten kontatzen. Gure ume hori, Aitor, etorri zitzaidan, eta ezinean, barruan zuena askatu zuen: “egegeak ekagi dit traktoga, motoga eta gangobega”. Erantzun nion “Aitor, dena martxan, e!”. Hurrengo klasean sortu nuen “Ranroberran, po-po-po-po-po-po-po-po!” kantua. Hitz egiteko beldur hori gainditu zuen. Hazitakoan, ama eta biak etorri zitzaizkidan eskerrak ematera.\nMusika eta hizkuntza nola uztartzen dituzu?\nEskolan beti eman dut musika hitzari lotuta, sekula ez bere abstraktutasunean. Musika bide ikaragarria baita melodia eta erritmoaren bidez, pentsamenduak transmititzeko. Txikitatik umeak erritmoa bizi du gehiena, melodiak berotasuna ematen dio. Eta ez uste izan umeak musika bihurria edo mugimendu askokoa nahiago duenik. Hiru soinu nahiko dira umea gustura edukitzeko.\nUmeari, hasieran, bost axola zaio hitzaren esanahia. Hitzaren erritmoa jasotzen du. Begira, bestela, “Aita gaiztoa tabernan dago, pikaro pekataria” seahaska kantua. Zentzu txarra du, baina hori kantatzen dion amarentzat. Umeak fonemen goxotasuna jasotzen du. Zentzu literarioa ez zaio interesatzen.\nZer da musikaren balio terapeutikoa?\nBeti erreparatu diogu musikak lasaitzeko, lokartuarazteko duen balioari. Terapia askotarako behar dugu mugimendua koordinatzea. Nola entzuten dugun ezagutzea garrantzitsua da, gure tonalitatearen erreferentziak edukitzea ere bai...\nZenbat ume daude traumaz, ez dutelako ahotsaren indarrik. Lotsaren presioa sentitzen dute, eta esan nahi dutena eztarrian korapilatzen zaie. Pentsa, ahotsa zer arma garrantzitsua den komunikaziorako!\nZuen eskolatik ateratzen al da goi mailako musikaririk?\nEz diogu goi eta behe mailari erreparatzen. Guk beti hartu dugu musika bizitzarako lagungarri, ez helburu. Zaletasuna sortuz gero, ondoren nahi duenak egingo du musika karrera. Eta bai, nahi duenak landu du eta musikari onak atera dira.\nKezkagarriagoa da beste kasua. Ume asko gelditu dira bizi osoan frustratuta, bere etxean denak musikariak zirelako eta bera etxeko tuntuna bezala hartzen zutelako. Nirekin musika ikasi du jende horrek, kantatu eta flauta jo ere bai.\nKongoko Kansenia herrian egon zineten.\nEsperientzia zoragarria izan zen. Musika irakatsi genuen bertan, eta disko bat grabatu ere bai. Beti harritu nau afrikarrek erritmorako duten dohain bereziak. Bai musikarako eta dantzarako. Konturatu nintzen umea beti amaren bizkarrean daramatela. Agian hori izango da, arrazoia. Hemengo umeak sehaskan egoten dira. Hangoek, berriz, amarekin lo egiten dute, kalera irtetean amaren ibilera sumatzen dute, bere mugimendua... Balio erritmikoa gehiago landu behar dugu eskolan.\nMusikaren historia irakasteko bideoak grabatzen ari gara. Urtero hiru tokitara mugitzen gara, bertako musika azaltzeko. Esaterako, iaz Italiara joan ginen, operari buruzko bideoa grabatzeko.\nHorrez gain, ume txikienentzat, bi urtekoentzat orain arte ez dut ezer askorik egin, eta gai horri ere heldu nahi nioke l\n- Jaio: Zarautzen, 1934an.\n- Musikari eta irakaslea.\n- Ikasketak: 14 urterekin seminarioan sartu zen, eta 10 urte pasa zituen bertan. Ondoren, Erroman atera zuen irakasle titulua.\n- Musika: 7 urterekin hasi zen Zarauzko bandan klarinetea jotzen. Pianoa, txistua eta gitarrari ere musika ateratzen badaki.\n+1962an Oleskariak zortzikotean hasi zen.\n+1963an «Naya» diskoteka sortu zuen.\n+1970ean Zarauzko Musika eskola sortu zuen, eta 1978an Hernanikoa.\n+Eusko Jaurlaritzaren lehen urteetan, musika heziketarako arautegia egiten jardun zuen.\n+1984an Xirula-Mirula Musika Hezkuntzarako Saiatokia sortu zuen, eta geroztik bertan ari da lanean.\n+Irakasleak musikarako prestatzeko ikastaroak ematen ditu. Dagoeneko, 5.000 irakasle baino gehiagori eman die ikastaroa.\n- Beste lan batzuk: Euskadiko Kutxako zuzendari izan zen, baita Zarauzko ikastolako irakasle ere.\n- Argitalpenak: Elkar eta Santillana argitaletxeentzat musika ikasmateriala sortzen du. Haurrentzat argitaratu dituen diskoak, berriz, ehunka dira.\nEskolako azken urtean musika klasea nik ematen nuen, oso ume bihurria banintzen ere. Nire adineko Felipin laguna gaizki ibiltzen zen musikan, eta nik horrelaxe eman nizkion azalpenak: musikan melodia baino askoz garrantzitsuagoa da erritmoa. Hartu bizikletako txirrina, eta kantu baten erritmoa markatu nion. Hamabi urterekin pedagogia egiten nuen!\nEtxe ondoko kioskopeko\ndoinu haien ondorena,\ngeroztik haurren mundutik gertu,\noso gertu dabilena.\nOteizak haurren eraikitzaile\nizatez obra berezia da\negiten ari zarena,\nbeti eraiki eta eraiki\neta bukatzen ez dena.\n1991n, orain bezala, beti umez inguratuta.\nKanal honetan artxibatua: Zarautz\n2021-11-30 | Leire Artola Arin\nSuhiltzaileak Deustuko etxebizitzan sartu dira, auzokideek abisatu dutelako atetik ur-jarioa zegoela, eta gorpuak topatu dituzte. Segurtasun Sailaren arabera, ez dute indarkeria zantzurik.\nZabaldu duen agirian EPPK-k bere borondatea azaldu du: "Kaleratzean egiten zaizkigun harrerak hurkoen artean eta era pribatu eta diskretuan jaso nahi ditugu aurrerantzean, orokorrean azken hilabeteetan hasia den bidetik jarraituz". Erabaki hori "euskal preso... [+]


WillyRex | EBEuskadi 2013 hitzaldia | EBEuskadi - Blogak Euskadi\nGuillermo Diazek (Willy Rexek, @WillyrexYT) itxiko du Euskadin ospatzen den EBEaren bigarren edizioa. Espainiako Youtuber gazte hau 35 minutuz arituko da plataformarekin izandako bizipenaz.\n19 urte ditu eta Estatuko ‘youtuber’ik onenetarikoa dela esaten dute. Youtuben 1.000.000 harpidedun dituzten ondorengo bi kate hauen jabea da: “Willyrex” y “TheWillyrex“.\nAmaierako hitzaldian Youtuben hastearen arrazoiak azalduko ditu. Halaber, arrakastaren klabeak nondik datozen zehaztuko du. Horrela, 1000.000 harpideduneko kopuru hori nola lortu dituen kontatuko digu.\nEra berean, jarraitzaileekiko interakzioa sustatzeko sare sozialen erabileraz arituko da, eta Youtube plataformari buruzko bere iritzia emango du. Gainera, Youtubersen inguruan enpresek duten ustea azalduko digu eta Youtuberen etorkizunari begiratzen saiatuko da.\nGuillermo Diaz, Batxilergoa bukatu eta gero, Enpresen Administrazio eta Zuzendaritzan hasi zen. Hilabete batzuk beranduago, Youtuberi aukera gehiago ikusi zizkion eta karreran ematen zuen denbora plataformari ematea erabaki zuen. Hortik gutxira, bere enpresa sortu zuen: WILLYREX S.L.\nThis entry was posted in ebeuskadi 2013 and tagged @WillyrexYT, ebeuskadi 2013, EBEuskadi'13, guillermo diaz on 9 May, 2013 by blogs eitb.\n← Sara Gandarak (@saragandara -k) egingo die ongietorria #EBEuskadi13 -ko parte-hartzaileei ‘Negozioa, euskara eta Internet’ mahai-ingurua, #EBEuskadi 2013n →


Donostia Zinemaldia :: Raven Jacksonek, Martina Juncadellak, Alberto Martínek, Aitziber Olaskoagak eta Michael Wahrmannek euren proiektuak garatuko dituzte Ikusmira Berriak programaren bosgarren edizioan\nHemen zaude: Lehen orrialdea > 66. Edizioa 2018 > Berriak\t> Raven Jacksonek, Martina Juncadellak, Alberto Martínek, Aitziber Olaskoagak eta Michael Wahrmannek euren proiektuak garatuko dituzte Ikusmira Berriak programaren bosgarren edizioan\nArgentina, Brasil, Espainia, Estatu Batuak eta Suitzako bost proiektu hautatu dituzte Ikusmira Berriak ikus-entzunezko proiektuak garatzeko egonaldi-programaren bosgarren edizioan. Hautaketa-batzordea Tabakalera - Kultura Garaikidearen Nazioarteko Zentroko, Donostiako Zinemaldiko eta Elías Querejeta Zine Eskolako kideek osatu dute, eta jasotako 174 proposamenen artean proiektu hauek hautatu dituzte: EAEko zinemagileen kategorian, Aitziber Olaskoagaren Jo ta ke; Espainiako zuzendarien kategorian, Alberto Martín Menachoren Antier noche; nazioarteko kategorian, Michael Wahrmannen Sin dolor, eta Nest Film Students atalaren azken edizioko bi parte-hartzaileen lanak, Raven Jacksonen All Dirt Roads Taste of Salt eta Martina Juncadellaren Un personaje volador.\nAurten, inoiz baino proiektu gehiago jaso direnez (aurreko edizioan baino % 12 gehiago eta lehen edizioan baino % 427 gehiago), lehen aldiz bi egonaldi egingo dira; otsailean eta irailean. Horrela, zinemagileek egonaldiari ahalik eta etekin handiena atera ahalko diote.\nEgoiliarrek beren proiektuak lau astetan zehar garatuko dituzte, otsaila eta martxoa bitartean. Denbora horretan, ekoizle eta zinemagileen tailerretan parte hartuko dute, eta adituen batzordeko kideen aholkuak jasoko dituzte. Honako aditu hauek osatuko dute batzordea 2019an: Savina Neirotti, TorinoFilmLab laborategiko eta Turineko Scuola Holden eskolako zuzendaria; Sergio Oksman, zuzendari eta gidoilari brasildarra, eta Valeska Grisebach, zinemagile alemana. Azken horrek aurten hartuko du parte lehen aldiz programan.\nMartxotik irailera bitartean, zinemagileek beren proiektuetan lan egiten jarraituko dute, eta tarte horretan adituen sareko tutoretza jasoko dute. Irailean, Donostiara itzuliko dira, egonaldiko azken bi asteak betetzera. Itzulera horretan, proiektua garapen handiagoa izango du, zinemaren industriarekin partekatu ahal izateko. Azken fase horretan, merkatuaren inguruko ikaskuntza-tailer batean hartuko dute parte, eta pitching saio baterako prestatuko dira (proiektuaren aurkezpena), Zinemaldian egongo diren industriako profesionalekin bilerak adostu ditzaten.\nAitziber Olaskoaga (Bilbo, 1980) artista bisuala da. La sonrisa telefónica film ertainaren egilea da eta Faux Guide edo Al Nervión bezalako film kolektiboetan ere parte hartu izan du. Oraingo honetan, Jo ta ke lanaren bidez, Euskal Herriko nazionalismoari eta nazio-identitatearen eraikuntzari buruzko bideo-entsegua proposatzen du. Film laburraren abiapuntua Negu Gorriak taldeak 1990. urtean Herrera de la Mancha espetxearen aurrean eginiko kontzertua da. Filmaren bidez, zuzendariak zuzeneko kontakizuna egiten du bere esnaerari eta bilaketari buruz, ezker abertzalearen diskurtsoari buruzko oroitzapenak eta pentsamenduak eta aitarekin gaiari buruz izandako elkarrizketak oinarritzat hartuta irudien berrirakurketa eginez, aitarengandik jaso baitu “oinordetzan” bere militantzia politikoa.\nAlberto Martín Menacho (Madril, 1986) Mi amado, las montañas lanaren egilea da, et, film horri esker, Las Palmaseko Jaialdian film labur onenari saria jaso zuen. Oraingoan, Antier noche lanaren bidez, egungo Europako hegoaldeko gazteak irudikatzen ditu. Film luze dokumental horretan, ehizaren mundua eta aplikazio mugikorrak elkarrekin gurutzatzen dira.\nMichael Wahrmannek (Montevideo, 1979) bere lehen film luzea (Avanti Popolo, 2012) aurkeztu zuen Rotterdam eta Marseillako Zinemaldietan, eta, horrez gain, The Beast (2016) film laburra estreinatu zuen Canneseko Zinemagileen Hamabostaldian. Ikusmira Berriak programan, Sin dolor izeneko fikziozko film luzearen proiektua garatuko du. Lan hori Diego Lererekin batera idatzi du, eta honako hau da filmaren gaia : Diplomazialari frantses erretiratu batek eta bere emazte brasildarrak abandonatutako landetxe bat erosten dute Brasilgo ipar-ekialdeko paradisu-irla batean, eta konturatzen dira bertan Alemaniako kolonia zahar baten ondorengoak bizi direla. Egileak beldur sozialeko thriller gisa definitzen du, filmak mugei eta klase-borrokari buruzko galderak planteatzen baititu.\nRaven Jackson (Tennessee) poeta, argazkilari eta zinemagileak, All Dirt Roads Taste of Salt proiektuaren bidez, memoriaren naturarenganako hurbilketa poetikoa egin nahi du, gaztetako gertakariek heldutan duten isla aztertuz. Horretarako, Mississippiko emakume baten bizitza kontatuko digu, 3 urte dituenetik 60 urte bete arte. Jacksonen Nettles film laburra Donostiako Zinemaldiaren azken edizioan estreinatu zen, Nest Film Students atalean.\nMartina Juncadellaren (Buenos Aires, 1992) Fiora film laburra 2017ko Donostiako Zinemaldiko Zinema Ikasleen Topaketan hautatu zuten, eta BAFICIn film labur onenaren saria jaso zuen. Oraingo honetan, Un personaje volador proiektuaren bidez, Buenos Aireseko erdiguneko Ritz hotel ospetsuan bere nobela lantzeko ahaleginetan dagoen idazlea aurkezten digu, bikotekidearengandik banandu ondoren eta amaren heriotza dela eta doluan dagoen bitartean.\nIkusmira Berriak programaren lehen edizioetan hautatutako lau proiektu amaitu eta Zinemaldian aurkeztu dira: Pablo Álvarezen El extraño, Leo Calice eta Gerhard Tremlen Calipatria eta Tamyka Smithen Gwendolyn Green film laburrakZabaltegi-Tabakaleran aurkeztu ziren 2016 eta 2017an; Xacio Bañok zuzendutako Trote film luzea ere Zabaltegi-Tabakaleran aurkeztu zen, Locarnoko Zinemalditik igaro ondoren. Lehen edizioko beste egoiliar batek ere, Maider Oleaga errealizadore bilbotarrak, hain zuzen, Muga deitzen da pausoa izeneko lana estreinatu berri du Gijoneko Zinemaldian.\nRaven Jackson zinemagile, poeta eta argazkilaria Tennesseekoa da jatorriz. Hainbat sari irabazi ditu, eta, gaur egun, New Yorkeko Unibertsitateko Zinemagintza Programan parte hartzen ari da. Bere lanaren bitartez, bizitzaren eremu grisak aztertzen ditu. Interes berezia du hazten garenean bizitzen dugun esperientziari nolabaiteko testura gehitzen dioten istorioetan, baita norberaren sexualitatean edo gorputzak naturarekin duen harremanean sakontzen duten istorioetan ere.\n2018an, IFP Marcie Bloom Fellowship programan parte hartu zuen, eta bere Nettles film laburra nazioartean aurkeztu zuen Donostiako Nazioarteko Zinemaldiaren 66. edizioan. Bere lanak honako hedabide hauetan agertu dira, besteak beste: The New York Times, TriQuarterly, Kweli, PANK….\n(Madril, 1986) Alberto Alcalá de Henaresen hazi zen. Egun, Genevan bizi da eta han egiten du lan. Zinema errealizadorea eta muntatzailea da. Arte Bisualak ikasi zituen Genevako Haute école d’art et de design eskolan. Bere lanak arte-zentroetan, museoetan eta nazioarteko zinemaldietan egon dira ikusgai: Musée de l’Elysée (Lausanne), Filmmuseum München, Entrevues (Belfort) eta Rotterdameko nazioarteko zinemaldian, besteak beste. Mi amado, las montañas filmarekin film labur onenaren saria jaso zuen Las Palmaseko nazioarteko zinemaldian, baita Penínsulas saria ere, Santiago de Compostelako Curtocircuíto nazioarteko zinemaldian.\nMichael zuzendaria eta ekoizlea da. Montevideon (Uruguai) jaio zen, eta 2004az geroztik Brasilen bizi da. 2007an, zinemagintzan graduatu zen Sao Pauloko FAAP institutuan. Avós (2009), Oma (2011), eta The Beast (2016) film laburrak, eta Avanti Popolo (2012) film luzea estatu-mailako eta nazioarteko hainbat zinemalditan aurkeztu dira, honako hauetan, adibidez: Canneseko Zinemagileen Hamabostaldia, Berinale, Rotterdam eta Brasiala. Urteetan zehar, 60 sari baino gehiago jaso ditu. Ekoizle gisa, Sancho&Punta sortu zuen, zeinetan film luze hauek ekoitzi zituen, besteak beste: Los Territorios (Ivan Granovsky); Invisible (Pablo Giorgelli); eta Elon Não Acredita na Morte (Ricardo Alves Jr eta beste batzuk).\nAribidean - Jo ta ke, errealizadorea, gidoilarikidea eta ekoizlekidea.\n2017 - Una alegría loca, errealizazioa, muntaketa, soinua eta fotografia.\n2017 - LA OLA zinema-laginaren goiburua, errealizazioa, fotografia eta muntaketa.\n2016 - La sonrisa telefónica, errealizazioa, muntaketa, gidoia eta fotografia.\n2011 - Faux guide, tailerraren zuzendaritza, Red Caballorekin batera.\nMartina Juncadella (Buenos Aires, 1992) aktorea, zinemagilea, poesia idazlea eta Argentinako Socios Fundadores argitaletxeko zuzendarikidea da. 2016an, Andrés di Tellak koordinatutako Proyecto Documental zinema-tailerrean parte hartu zuen. Bertan, bi film labur landu zituen: Mensajes (2016)eta Fiora (2017); azken hori Martín Vilelarekin batera zuzendu zuen. Fiora lanarekin EIECINE 2017atalean parte hartu zuen.\n2018an, Jacqueline Golbertekin batera idatzitako No me imagino siendo vieja film laburra zuzendu zuen; Jacqueline Golbert filmeko protagonista ere bada. Filma nazioartean estreinatu zen Biarritz Amérique Latine 2018 Zinemaldian, eta Liziéres saria jaso zuen harengatik. Horrez gain, bi liburu argitaratu ditu: 8 poemas (2015) eta Prendan el horno (Socios Fundadores, 2018).


Eusko Jaurlaritzak eta IMHk lankidetza hitzarmena berritu dute — IMH\nEusko Jaurlaritzak eta IMHk lankidetza hitzarmena berritu dute\nEusko Jaurlaritzak eta IMHk lankidetza hitzarmena berritu dute Honela IMHk 30+10 mintegia bi urtetarako antolatzen jarraituko du, glosategi terminologikoa elikatzen, Jaurlaritzak sortuko dituen erreminta edo baliabideekin probatzaile izango da eta beste eragile batzuekin elkarlanean arituko du egun lan egiten duten langileentzako euskarazko zerbitzu eta formazioraren eskaria eta eskaintza sustatzeko. https://www.imh.eus/eu/albisteak/eusko-jaurlaritzak-eta-imhk-lankidetza-hitzarmena-berritu-dute https://www.imh.eus/eu/albisteak/eusko-jaurlaritzak-eta-imhk-lankidetza-hitzarmena-berritu-dute/@@download/image/hps.JPG\nHonela IMHk 30+10 mintegia bi urtetarako antolatzen jarraituko du, glosategi terminologikoa elikatzen, Jaurlaritzak sortuko dituen erreminta edo baliabideekin probatzaile izango da eta beste eragile batzuekin elkarlanean arituko du egun lan egiten duten langileentzako euskarazko zerbitzu eta formazioraren eskaria eta eskaintza sustatzeko.\nElgoibarko Makina Erremintaren Institutuak (IMH) 2006an hiru urtetako hitzarmena sinatu zuen Eusko Jaurlaritzaren Hizkuntza Politikako Sailburuordetzarekin, erakunde bien helburu estrategikoekin bat egiten zuten egitasmoak elkarri partekatzeko asmoarekin(1).\nOndorioz, IMHk enpresen hizkuntza-kudeaketa 30+10 mintegiko(2) 5 edizio antolatu ditu, Jaurlaritzako Bikain ziurtagiria abiatzeko fase-pilotuan parte hartu zuen eta egindako itzulpen teknikoen glosategia Jaurlaritzaren bankuak elikatzeko balio izan dute, besteak beste.\nElkarren arteko sinergia baliogarria izan dela ulertuta, hitzarmena berritu egin dute bi erakundeek gaur otsailaren 10ean, eta hitzarmena sinatu Lurdes Auzmendi Eusko Jaurlaritzako Kultura Saileko Hizkuntza Politikarako sailburuordeak eta IMH Fundazioko Joxean Egaña Zuzendari-Kudeatzaileak. Honela IMHk 30+10 mintegia bi urtetarako antolatzen jarraituko du, glosategi terminologikoa elikatzen, Jaurlaritzak sortuko dituen erreminta edo baliabideekin probatzaile izango da eta beste eragile batzuekin elkarlanean arituko du egun lan egiten duten langileentzako euskarazko zerbitzu eta formazioraren eskaria eta eskaintza sustatzeko.\nSinadura ekitaldian Sailburuak emandako datuen arabera, “Jaurlaritzak LanHitz sortu zuen euskara planak garatzeko helburuarekin eta egun 175 enpresa dira LanHitz diru laguntzak jasotzen dituztenak. Honetarako aurrekontua guztira 2.400.000 eurotakoa da. Gure ustez, enpresa hauetako asko estrategikoak direla euskal ekonomiarentzat eta zentzu honetan ondorio biderkatzaileak sor daitekeela lan munduan euskaren normalkuntzarako.\nIMHren Goazen euskararen erabilera sustatzeko egitasmoa 2003an abiatu zen Ahize-AEKrekin aholkularitzarekin eta Elgoibarko Udala, Gipuzkoako Foru Aldundia eta Eusko Jaurlaritzarekin elkarlanean, herri, lurralde eta erkidego mailan makina erremintaren sektorean IMHren nodo-zeregin biderkatzailea duela ulertu baitute.\n(1) Batetik Jaurlaritza esparru sozio-ekonomikoan euskararen presentzia lantzeko bidea jorratzen ari da urteetan eta bestalde, makina erremintaren sektorea euskara plana abian duten enpresa-multzo ugarienetako bat da. Zentzu honetan, prestakuntza integrala eskaintzen dio makina erremintaren klusterrari eta sektore hau teknikariz hornitzen du sortu zenetik. 22 urtetan 30.000 langile eta langabetu baino gehiagok Prestakuntza Iraunkorreko ikastaroak egin dituzte, 1.500 ikasle baino gehiagok Heziketa Zikloetan prestatu dira eta 400 baino gehiago Txandakako IMH Ingeniaritzan. Urtero 12.000 prestakuntza ordu inguru ematen ditugu, 2.000 bat langileei eta 200 bat langabetuei.\n(2) Hizkuntza-kudeaketa enpresan 30+10 mintegia, makina erremintaren klusterreko enpresa, hornitzaile erabiltzaile eta fabrikatzailei euskaraz eta eleanitzean garatutako zerbitzu, makina, baliabide eta praktika onak hurbildu eta jakin arazteko xedearekin antolatzen da udazkenero. Mintegi honen hitzaldiak IMHren webean eta Jaurlaritzaren LanHitz atarian aurkitzen dira.


Gizonezko bat atxilotu dute Nafarroako Errege-Erreginen kalean ganbara batzuetan lapurtzeagatik « Prentsa oharrak\nGizonezko bat atxilotu dute Nafarroako Errege-Erreginen kalean ganbara batzuetan lapurtzeagatik\nKategoriak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 9 uztaila 2019 13:11\nUdaltzaingoaren Agenteek 41 urteko gizonezko bat atxilotu zuten atzo, Nafarroako Errege-Erreginen kalean bizilagunen erkidego bateko zenbait ganbaratan indarkeria erabiliz lapurtu izanaren delituaren ustezko egile gisa.\nHots susmagarriak entzun eta pertsona bat trastelekuen gunetik presaka alde egiten ikusi zuen bizilagun batek jo zuen alarma-deia.\nBertara joandako udaltzainek gizon bat topatu zuten lehen solairuko eskailburuan eserita, eta hark esan zien ganbaretara igo zela eta haietako batzuk behartu zituela, barruan lo egin ahal izateko.\nUstezko lapurrak ostutako erreminta batzuk zeramatzan: allen giltza bat, bihurkin bat, metalezko euskarri bat, linterna moduko bi argi eta giltza-joko batzuk, besteak beste. Egindako ikerketetan, udaltzainek egiaztatu ahal izan zuten hamar trasteleku behartu zituztela, eta horren ondorioz, atxilotu egin zuten. Gaur epailearen esku geratu da.\nUdaltzaingoaren agenteek 17 urteko neska adingabe bat atxilotu dute bart gauean, haren gainean errekisitoria judizial bat zegoelako. Gaur goizean hezkuntza-zentro itxi batera eraman dute.\nUdaltzainek 12 trafiko-istriputan esku hartu zuten, nahiz ez zen zauriturik izan eta ez zen inor ikertu bide-segurtasunaren aurkako delituak egiteagatik. Horrez gain, 29 salaketa izapidetu eta polizia judizialaren 8 jarduera egin zituzten.\nBart gauean Abendaño kaleko ibilgailu baten motorrak su hartu du. Suhiltzaileak joan dira itzalketa-lanak egitera eta bateria deskonektatzera.\nTeodoro González de Zarate kalearen ondoko parke batean zuhaitz baten adarra ere jasotzera joan ziren, baita Olagibel kaleko leiho bateko kristala ere, bide publikora erortzeko arriskuan zegoelako.


Tolosa, 1962ko martxoaren 21a (60 urte)\nBesteak beste, 1992 eta 2006 artean Elkarriko koordinatzaile nagusia izan zen. Ezkonduta dago eta hiru seme-alaba ditu.\nPolitika eta bake mugimenduaAldatu\n1992an Elkarri mugimendu sozial eta bakezalea fundatu zuen, eta haren arduraduna izan zen 2006 arte. Bakea, biolentzia eza, Giza Eskubideak, elkarrizketa, eta pluralismoa landu zituen mugimendua izan zen Elkarri. Mugimendua kuota ordaintzen zuten 3.500 kide eta 1.200 kide aktibok osatu zuten. Hainbat kanpainia sozial, bake hitzaldi, manifestazio eta izenpe bilketa antolatu zituzten. 2006an, Lokarrik taldea ordezkatu zuen. Jarraian, Fernandezek Baketik fundazioa sortu zuen. Egoitza Arantzazun (Oñati) zuen: haren zuzendaria izan zen 2013ko urtarrila arte, Eusko Jaurlaritzako Eskubide, Bizikidetza, eta Lankidetzaren idazkari nagusi izendatu zutenean. \nAzken aldaketa 18 ekaina 2022(e)an, 22:17(e)tan\nOrriaren azken aldaketa: 18 ekaina 2022, 22:17.


Euskal prentsa aldarrikatzeko talaia 80ko hamarkadan\n2020ko apirilaren 05a, igandea | Ordua Euskal Herrian 10:27:41\nBi hamarkadako etenaldiaren ondoren aurten berriz ospatuko da Argia Eguna, Usurbilen irailaren 27an. 1982an egin zen lehen aldiz, astekaria herritarrengana hurbiltzeko eta euskal prentsaren beharra aldarrikatzeko.\n1989ko kartela, euskarazko egunkaria sortzear zela.ARGIA\nIrailaren 27an zita garrantzitsua duzu argiazale, Usurbilen: Argia Eguna ospatuko dugu eduki bete ekitaldiz eta festa giroan. Oso bestelako garaian eta asmoz berrituta helduko diogu erronkari, baina 80ko hamarkadako Argia Egunen xede berarekin: gure proiektu komunikatiboa herritarrekin konpartitzea.\nArgia Eguna egiteko ideia ez da herenegungoa. Donostian argitaratzen zen Argian –ez nahastu astekari honen arbaso den Iruñeko kaputxinoen Zeruko Argiarekin– irakurle batek aldizkari hori sortu zen egunari “Argia Eguna” deitzea proposatu zuen 1932an: “Azken urte abetan, jai beri asko sortu dira. Zuaitz eguna, aurezki eguna, idazti eguna, aberi eguna… Ondo ez derizkiozu?”.\nMende erdi eta diktadura bat geroago, 1982an, halako egun bat antolatzeko beharra ikusi zen. Agian 1981ean Donostiako Balda pilotalekuan egindako 1.000 lagunentzako bazkariaren arrakastak hauspotuta, baina batez ere euskal prentsaren egoera prekarioak bultzatuta, ekin zitzaion Argia Egunari.\nFrankismo ostean, ia erabat gazteleraz aritzen ziren aldizkari eta egunkari abertzaleen sorrerak euskarazko aldizkariak kolpatu zituen. Anaitasuna 1982an itxi behar izan zuten arazo ekonomikoek bultzatuta, eta zerutiar izateari utzi zion Argia berriak ere neguko lorea zirudien. Baina hainbaten esfortzuari eta askoren laguntzari esker iraun zuen.\nUrte hartako azaroaren 28an mahaiak jarri zituzten hainbat auzo eta herritan aleak saldu eta harpidetzak egiteko. Hurrengo urteetan Argia Egunak gero eta indar handiagoa hartu zuen. 1984an Astigarragan bazkaria eta arratsalde-pasa antolatu zuten bertsolari eta gaiteroekin. Bertso paper sariketa ere egiten hasi ziren. 1986an 180 mahai zenbatu zituzten Euskal Herri osoan, 1987an jadanik 300 baino gehiago ziren, herrietako euskaltzaleen laguntzaz jarriak. Astekariaz gain, Euskal Kulturaren Urtekaria, Txisteka-Misteka kasetea, egutegia eta beste hainbat produktu izaten ziren salgai.\n80ko hamarkadan euskal prentsa bi aldagairen inguruan zentratu zen. Batetik, Eusko Jaurlaritzari diru-laguntzak igotzeko eskatu zitzaion behin eta berriz, “komunikabide diglosikoen porrota” argudiatuta. Bestetik, euskarazko egunkaria sortzeko abagunea gero eta errealagoa zen –Argiak hamarkada osoan metatutako esperientzia eta baliabideak Euskaldunon Egunkaria sortzeko erabili ziren–. 1989an Argia Egunak Euskal prentsaren eguna leloa zeraman. Urte horretan banatu ziren lehen aldiz Argia Sariak eta pixkanaka astekariaren urteroko zita nagusi bilakatu ziren.\nAzkeneko Argia Eguna 1992an egin zen. Bi astez luzatu zen, Donibane Lohizunen astebete geroago egin baitzen. Euskal Kulturaren Urtekariaren 5.000 ale saldu ziren eta egutegia agortu egin zen. Goizuetan Amaia Zubiria, Txomin Artola eta Ortzi taldeak 500 lagun bildu zituzten, Gasteizen bertso saio bikaina egin zen, Oiartzunen haurrentzako egun-pasa…\n22 urteren ondoren, Argiak euskal jendarteko sarea aktibatu nahi du berriz ere, ospatzeko eta laguntza jasotzeko premia bera baita atzokoa eta gaurkoa.


Arteak argituta - Nafarroako Hitza Arteak argituta – Nafarroako Hitza\n2019, apirilak 19 Albisteak, Euskara, gaiak, Gizartea, Kultura, nafarroa 709\nGorputza, emozioak, eremu soziala, burua eta identitatea. Bost ardatz horiek hartu ditu oinarri aurtengo Artea Oinez erakusketak. Iruñeko Kondestablearen jauregiko lehendabiziko solairuan dago jada ikusgai, maiatzaren 12ra bitarte. Hego Euskal Herriko hirurogeita hamar artistak parte hartu dute, nork bere proposamen, teknika eta mezuarekin, denen artean gorputzari, buruari, emozioei, identitateari eta gizarteari buruzko gogoeta saioa osatuz.\n“Kontent” da Nafarroako Ikastolen Elkarteko zuzendari Josu Reparaz erakusketarekin. Komisario lanak egin ditu, eta argi du bildutako lanak egungo Euskal Herriko artearen lagin interesgarria direla.\nIruñean erakutsi eta gero, bertze hilabete batez ikusi ahal izanen dira obra horiek Tuterako Almirantearen Etxean. Harago joan nahi izan du ikastolen elkarteak aurtengo bere erakusketarekin, gainera, eta ikasgeletan jorratzeko proposamen didaktikoa ere prestatzen ari da, erakusketak berak dituen bost ardatzak oinarri hartuta.\nFaustino Aizkorberen izenbururik gabeko eskultura.\nAltsasuko ikastolako kideen eskutik jaso zuten Tuterako Argiakoek aurtengo Nafarroa Oinez besta antolatzeko arduraren lekukoa. Lanean ari dira jada, jo eta ke, Izan argi! lelopean antolatzen ari diren besta prestatzeko. Arteak toki nabarmena izan du, azken urteotan, Nafarroako ikastolek Oinez-aren giroa berotzeko antolatutako programetan, eta Tuterak ez du arlo horretan hutsik egin nahi izan. “Argia ikastola eta bere komunitatea bezain bizia da”, erran du Argiako presidente Maru Erizek, erakusketari buruz.\nArtea Oinez erakusketan parte hartzen duten artisten artean, batek toki berezia du: Tuterako Javier Sueskunek, alegia. Bere obra bat jaso ez ezik, artista bera omentzeko ekinaldi gisa ere antolatu du Argia ikastolak erakusketa osoa, hain justu. “Sueskunen eskuzabaltasuna eskertu nahi izan dugu, eta, aldi berean, artearen arloan egin duen ekarpen zabala txalotu”, nabarmendu dute ikastolako kideek.\nEskultura, pintura, argazkigintza, teknika mistoak, bideoak… Askotarikoak dira Kondestablearen jauregian bat egin duten lanak egiteko erabilitako teknikak eta moduak. Artelan horietako hainbat, gainera, propio Artea Oinez erakusketan parte hartzeko osatu dituzte artistek. Halakoak dira, adibidez, Naroa Lizarrenak. Plastikozko gailu elektriko bilakatu ditu kaikuak. Argia ikastolakoentzat propio egin du bere obra Ibon Aranberrik ere: Li-lu-ra-rik-ez izenburuko argazkia, alegia.\nDora Salazar, Mari Jose Rekalde, Lorea Alfaro, Xabier Morras, June Crespo, Miren Doiz, Fernando Pagola eta Txuspo Poyo dira erakusketan parte hartu duten artistetako zenbait. Clemente Bernaden argazki bat ere zintzilikatu dute Kondestablearen jauregian. Artista horrek urtebeteko kartzela zigorra eta 3.000 euroko isuna jaso berri du, hain zuzen ere, Iruñean meza frankistak antolatzen dituen anaidiaren “intimitatea urratzea” egotzita. 2016. urtean, Erorien Monumentuko irudiak grabatu zituzten Bernadek eta Carolina Martinezek, A sus muertos (Beren hildakoei) dokumentala prestatzen ari zirela. Monumentuko azpiko kriptan ere jaso zituzten zenbait irudi. Ondorioz, hango meza frankistak antolatzen dituen Gurutzearen Zaldun Boluntarioen anaidiko kide batek salaketa jarri zuen haien kontra.\nEpaiak Martinez absolbitu eta Bernad zigortu du. Horri buruz, halere, erakusketako komisario eta ikastolen elkarteko kide Josu Reparazek ez du hitz egin nahi izan, lanak aurkezteko egindako agerraldian. “Ez da halakoak baloratzeko unea”. Eskertu du, halere, Bernaden parte hartzea. Artea Oinez erakusketan da haren lana, bertze obrekin batera.\n« Bertze sententzia bat zentralaren kontra\nAmorru kolektiboaren indarra »


Iker Fernadez (LUPA 2017): "Arriskatzen den zinema honekin sakontzea nahi izan dugu, inperfektua baina ausarta da eta" — Zinema Uneak\nIker Fernadez (LUPA 2017): "Arriskatzen den zinema honekin sakontzea nahi izan dugu, inperfektua baina ausarta da eta"\nIker Fernadez (LUPA 2017): "Arriskatzen den zinema honekin sakontzea nahi izan dugu, inperfektua baina ausarta da eta" Iker Fernadez (LUPA 2017): "Arriskatzen den zinema honekin sakontzea nahi izan dugu, inperfektua baina ausarta da eta" http://www.zinemauneak.eus/albisteak/gaur-abiatzen-da-lupa-2017-errenteria-eta-donostiko-dokumental-mostra-eta-topaketa http://www.zinemauneak.eus/albisteak/gaur-abiatzen-da-lupa-2017-errenteria-eta-donostiko-dokumental-mostra-eta-topaketa/@@images/image\nLander Arteaga E. - 2017-05-11T08:00:00+02:00\nGaur hasten da X. LUPA 2017 Dokumentalen Mostra eta Topaketa. “Zakur berdearen begiradak” lemapean, beti bezala, Donostia eta Errenterian izango da, Mikelazulo Elkarteak antolatuta. Gaurtik igandera arte, Errenteria dokumentalen hiriburua bilakatuko da. Lau egunez zinemaz gozatzeko aukera ezberdin eta paregabea.\nHorregatik, eta jakiteko zer aurkituko dugun LUPA 2017an, antolatzaileetako batekin solasean egon gara, Iker Fernandezekin hain zuzen ere.\nEzkerrean, Iker Fernandez.\nZINEMA UNEAK: Hasteko, LUPA ezagutzen duen norbaiti nola azalduko zenioke zer den, zertan datza?\nIKER FERNANDEZ: LUPA da dokumentalen mostra eta topaketa bat. Pelikula dokumentalak deskubritzeko aukera ematen duen mostra bat eta, aldi berean, zinema mota honen profesionalen arteko eta berain eta publikoaren arteko topaketa bat. Bi hitzetan aurkeztu behar banu, horrela egingo nuke.\nZU: Hamargarren edizio jada, urteurrena ospatzeko ze ekintza antolatu dituzue? Emanaldiez aparte zerbait berezirik?\nIF: Nolabait, urteurren hau ospatzeko, LUPAren espirituan sakondu nahi izan dugu eta horregatik aurtengo leloa “Zakur berdearen begiradak” da. Arriskatzen den zinema mota honekin sakontzea nahi izan dugulako, inperfektua baina ausarta den zinema bat. Urtero nahiko zakur berdeak gara, baina aurten are gehiago. Beti saiatzen gara gure buruari erronka berriak jartzen eta aurten artearekin lotura bat, konexio bat, sortu nahi zain dugu. Horretarako “Ez-Lekuak” erakusketa antolatu dugu: 13 toki non 13 artista bere sormenetik jaiotako artelan bat aurkezten duten. Jendeak espero ez duen leku batean artea topatzeko aukera izan dezan. Baita ere, larunbat gauean Aita Laburu eta Gartxoten arteko solasaldia erakutsiko digun ikuskizuna, edota hamargarren urteurrena ospatzeko jaia. Berezia izan da 10 urte betetzea eta gainera aurten antolatzaile gehiago gaudenez, guztiz eskertzekoa, apustua igotzeko aukera izan dugu.\nZU: Larunbat goizean ere, gosari berezi bat antolatu duzue. Zer topatuko dugu hara hurbiltzekotan?\nIF: Topaketa bat dela azaldu dugu, eta gosari hauek publikoa eta dokumentalak egiten dituzten zinemagileak elkartzeko aukera dira. Dokumental bat osatzeko prozesuak konpartitzeko aukera, jendeak dituen proiektua ezagutzeko eta feedback bat emateko aukera. Eskertzekoak dira halako espazioak, non autoreek bakardadetik ateratzeko aukera dute eta jendearekin euren ideiak konpartitzeko eta kontrastatzeko aukera ere badute. Aurten hiru lan aurkeztu dira eta autore, antolakuntza eta inguruko zinemagileren bat edo besterekin 20-25 pertsonako taldetxo bat elkartuko gara.\nZU: Aurten hamabost lan baino gehiago aurkeztuko dituzue, nola da aukeraketa prozesua? Zein irizpide edo dinamika jarraitzen dituzue zein lan ikusiko diren aukeratzeko?\nIF: Duela urte dezente deialdi bat irekitzen dugu eta autoreek euren lanak bidaltzen dizkigute. Aurten 120 lan inguru jaso ditugu. Denak jasota aukeraketa prozesua irekitzen dugu. Lehenengo hautaketa bat egiten dugu, eta bigarren fasean bakoitzak dokumental bat emateko zergatiak eta irizpideak defendatzen ditugu. Eta urte bakoitzeko irizpideak ezarritakoan aukeratzen ditugu azkenean emango ditugun lanak. Gutxi gora behera hori da bidea.\nZU: Egun bakar batean joateko aukera duen ikusle bati, zer gomendatuko zenioke? Ba al da aurtengo edizioan beste emanaldi edo ekintzen artean zirrara handiagoa duen baten bat?\nIF: Analogia hau agian ez da oso egokia baina galdera hau ama bati zein seme-alaba gehiago maite duen galdetzea bezalakoa da. Beti ziur gaude aukeratutako edozein lan interesgarria eta erakargarria dela. Oso zaila da bat aukeratzea oso ezberdinak direlako, baina aldi berean balio propio bat dutelako. Hala ere, larunbatean joateko proposamena luzatuko nuke; gauean Gartxot eta Aita Labururen arteko solasaldi oso berezia delako. Aita Labururen hainbat irudi lehenengoz ikusiko dira eta Gartxotek hauek musikatzeko egin duen lana ere ikusgarria delako. Ziur nago mereziko duela, baia Gartxot bai Filmotekak egindako lana bikaina delako.\nZU: Ze espero duzu aurtengo edizioaz? Zer lortzea espero duzue?\nIF: Nik espero dut urtero gertatzen dena: oso politak diren egun batzuk pasatzea, dozena bat autore pasako dira eta haiek ezagutzeko eta beraiekin egoteko aukera on bat izatea, publikoaren eta autoreen arteko solasaldiak eta tertuliak beti bezala interesgarriak eta aberasgarriak izatea,... Egin luzeak eta neketsuak dira, arduraz beteta, baina denok oso ondo pasatzea eta zinemaren inguruko gure ideiak elkar banatzeaz gozatzea espero dut. Halako zinemaren inguruko barnetegi bat da, oso polita.\nZU: Eskerrik asko eta Zinema Une zoragarriak pasa egun hauetan.\nIF: Eskerrik asko zuei.\nMichael Moore vs. Trump… Dokumental berri bat?\netiketak: LUPA Dokumental Mostra eta Topaketa Iker Fernandez


azken berri saila\nEntzun Irratia Zuzenean\nHitz eta Putz\nAzken berri sailak\nAstelehenetik ostiralera, goizeko 7 orenetarik 9-etarat, Goiz Berri saioak aktualitatea hurbiletik segitzea proposatzen dautzue.\nEgun guziz gomita ezberdinak, erredakzio taldearen berri sail nagusiak eta erreportaiak, Maiana Mendiburu-ren atal berezia 8ak 5 guttitan, eta laguntzaileen aipaldiak, hara nola liburu irakurketa, euskarazko internet guneen aurkezpena eta hegoaldeko berri hautatuen laburpena.\nGainera, astearte eta ostiraletan, Pello Zabala aro ikertzaleak bere iragarpenak proposatzen dizkigu.\nAhantzi gabe jokoak 9ak 5 guttitan, bi aste guziz, apairu goxoak irabazteko.\nNeurri zorrotzak haurtzain etxeentzat ere bai!\nEskolendako inposatutako neurriak zorrotzak badira, haurtzainetxeendako ere. Alta egunero egiten dituzten segurtasun edo garbitasun neurriak dira zorrozkiago edo usuago egin behar. Zer xuxen esplikatzen digu Xübükota’ko (Maulen den haurtzain etxe euskaldun bakarreko) Lüxi Agergaraiek:\nHaurtzain etxeek atzo ukan dute segurtasun neurrien zerrenda. Ahatik haurtzainek haur bat ezingo dute eskutan hartu baizik eta haurrak galdegiten badu. Bestalde haurrak ez du ezer ekartzen ahalko salbu bere panpin edo ñuñu delakoa.\nAzken eguneratzea hemen: Osteguna, 2020(e)ko maiatzak 07\nHaurren saio parte hartzailea: 23. SAIOA\n"Xakur urdina" eta "Gizona eta Sugea" ipuinak, Sohütako ikastolako eta Donapaleuko eskola publikoko haurrak, MILA Koloreko C.Mirailhekin ikasiko dugu "bilboke" bat egiten (argazkia).\nKANTU SORKUNTZA: Watson (Egoitz Zelaiaren bertsoak)\nKANTU SORKUNTZA: Beietz taldea "erraietatik"\nAzken eguneratzea hemen: Astelehena, 2020(e)ko maiatzak 11\n“Erabaki da, beren diru sarreren %50a baino gehio bertsolaritzatik jasotzen zuten bertsolariak laguntzea. 15 bat bertsolari”\nBertsozale Elkarteak 45.000 euro bideratuko ditu “bertsolaritzaren ikusgarritasuna atxikitzeko eta bertsolarien egoera leuntzeko", erabaki hori nolatan hartu duten galdegin dio Olatz Idoate lankideak, Xumai Murua Ipar euskal herriko bertsozale elkarteko lehendariari\nHaurren saio parte hartzailea: 22.SAIOA\nKultur kronika: Habi musika taldearen « Loratu » diska\n"Protokolo pizu eta zorrotza"\n"Baionako ospitalean, 20 eri larri izan ditugu eta egun 3k ospitalean jarraitzen dute"\nAitzur eta Jorra


Irekia Eusko Jaurlaritza - Gobierno Vasco :: 669.600 euroko diru-partida bat onartu da, liburutegi-funtsetarako (2012-06-19(e)ko Kointseiluan hartutako erabakia)\n669.600 euroko diru-partida bat onartu da,…\nAgindua, Euskadiko Irakurketa Publikoko Sareko liburutegietako liburu-funtsak berritu edo/eta handitzeko diru-laguntzak emateko modua arautu eta horretarako deia egiten duena.\nJaurlaritzaren Kontseiluak, gaurko bilkuran, Euskadiko Irakurketa Publikoko Sareko liburutegietako liburu-funtsak berritu edo/eta handitzeko diru-laguntzak emateko modua arautu eta horretarako deia egiten duen Kulturako sailburuaren Agindua onartu du. Deialdian aurreikusitako diru-kopurua 669.600 euro dira.\nDeialdi honen helburua da 2012an Euskal Autonomia Erkidegoko udalei beren titulartasunpeko Euskadiko Irakurketa Publikoko Sareko liburutegietako liburu-funtsak berritu edo/eta handitzeko diru-laguntzak emateko modua arautzea. Onuradunak izan daitezke, halaber, Euskal Autonomia Erkidegoko udal liburutegi publikoak kudeatzeko eskudun diren toki-erakundeak.\nDiru-laguntzak dirutan emango dira, alegia, bai liburutegi sortu berrietarako diren dokumentu sortak eskuratzeko, bai eta lehendik dauden liburutegietako funtsak berritzeko. Bi kasuotan, eskuratzen diren lanen artean nahitaezkoa izango da euskaraz nahiz gaztelaniaz editatutako lanak egotea, EAEko bi hizkuntza ofizialetan irakurtzen duten irakurleen eskubidea bermatzeko. Horrekin batera, diru-laguntzaren %10, gutxienez, EAEn argitaratutako obrak erosteko erabili behar da nahitaez.\nLaguntza hauetarako, gehienez, 669.600 euro erabiliko dira, honela banatuta:\na) 50.000 euro, gehienez, liburutegi sortu berrietarako diren dokumentu-sortetarako.\nb) 619.600 euro, lehendik dauden liburutegietako funtsak berritzeko. Liburutegi sortu berrietarako diren dokumentu sortarako zenbatekoa erabiltzen edo agortzen ez bada, diru hori edo soberakina lehendik dauden liburutegietako funtsak berritzeko erabiliko da.


Urriaren 27an Zodiac - Astrology Zodiac Signs - Eskorpioia\nUrriaren 27an Zodiac\n10/27 urtebetetzea - Zodiac informazioa x\nUrriaren 27a egutegiko eguna da, norberaren itzalik ilun eta sakonenak praktiko eta baliagarri bihurtzeko. Edonoren bizitzako energiarik handiena aurrez aurre egin nahi ez duten gauzetan aurkitzen da eta data honetan beldurrak konkistatzen ditugun heinean, sortzen dugun etorkizunerako bedeinkazioak ekartzen ditu. Une honetan jaiotako pertsonek ageriko zeregina dute zerbait sakona aldatzeko, bizitzako amaierako ibilbidea onartzeko eta bizitzari motibazioa eta edertasuna ateratzeko erabiltzeko.\nILARGIA - URANO - EGUZKIA - PLUTO\nUrriaren 27an jaiotako gizabanakoen haurtzaroa gurasoen desberdintasun biziek koloreztatu ohi dute, eta haien arteko harremanaren garapenaren arabera, bizitzan dituzten harremanak hautemango dituzte. Aurreko ereduetatik aske utzi behar dute, beraz, norbere benetakoa norberaren alboan duen pertsona egokiarekin partekatzen duten pertsona osasuntsuak bihur daitezke. Zirkulu solidario batek indartsuago bihurtzen ditu eta etengabe gogorarazten die edozein ingurutan nor izan daitezkeen, beren benetako barneko balio eta moral sistemari eusten dioten bitartean.\nJarrera aldaketa eta nortasun mailan aldaketa sakona gizabanako horien bizitzetara erortzear dago, haiek inguratzen duten munduan duten egiazko papera zehazten baitute. Bizitzako zati handi bat asmo handiko helburuekin igaro dezakete, nolabaiteko estatusaren atzetik eta lider gisa aurkezten saiatuz. Denborak irakasten die beren benetako barne liderra beren izaera kreatiboen eta haurrena ezkutatzen dutela.\nUrte jauzi baten aurreko urtean jaio zen urriaren 27an jaiotako Scorpioko ordezkarien Sabian ikurra:\n'Herri txiki bateko etxea altxatzen duen bizilagunak bizilagunen lankidetza aipatzen du'\nSabian sinboloa urriaren 27an jauzi batean eta ondorengo bi urtean jaio zen urriaren 27an:\nGizartearen zentzua bi sinboloetan sumatzen da, eta nahiz eta arau sozialek data horretan jaiotako pertsona bati nolabaiteko presioa eragin, bere barneko haurrak beti argi zuzia darama bidea argitzeko. Gauza misteriotsuak gerta litezke haien bizitzan, eta benetako magia eta eguneroko bizitzan txertatzeko moduak aurki ditzakete, behar dutena deituz eta jokaera propioak aldatuz begi keinuka. Gakoa da bere magia aurkitzea, hari dagokion tribu egokia aurkitzea eta benetan bihotzarekin bat egiten ez duten zirkulu sozialetatik ateratzea, hazteko behar duten laguntza mugatu edo baldintzak jartzen dituztenetatik.\nNorberak bere burua aitortzeko bidean den bezala, urriaren 27an jaiotakoek beren zentro egonkorra aurkitu behar dute, beren identitateari tinko eutsi behar diote, Goi Burutik bururatzen zaizkien ideiak eta pentsamendu izugarriak burutu ahal izateko. Egunero beren sormen-oinarria behar dute beren bizitzan eta botere pertsonalaren zentroa aurkitu behar dute arbasoek bedeinkatu dituzten talentuen bidez. Bere buruaren bila, bide oker batzuk probatuko dituzte eta ez dagozkion sistemekin egingo dute topo. Hori ondo dago sentitzen duten moduaz zintzoak diren bitartean eta garrantzitsuena bidean konpromiso gehiegirik ez egitea baina emaitzarekin denak pozik egongo diren erdiko guneak aurkitzea dela.\nUrriaren 27an jaiotakoek sortzen dituzten harremanetan premiazko sentimendua dago. Hori erronka izan daiteke iraungo duen harreman sendoa eraikitzeko asmoa dutenean, eta naturaren zikloak ondo ulertzen badituzte ere eta beren senezko beharrak, denbora pixka bat beharko dute harreman konprometitu batean benetan aurkitzeko. Egunari aurre egiteko eta haiekin arau orokorrik, arazo arruntik eta desleialtasunik gabeko bizitza partekatzeko adina bikotekide izatea nahi dute.\nZentzu areagotuek hazkunde emozionalerako beti positiboak ez diren sinesmenetan sakontzen dituzte eta irauteko ahalmena ez duten epe laburreko harremanen begizta batean itsatsi daitezke. Hala ere, behin beren muin egonkorra aurkitzen dutenean, gauzak aldatu egiten dira, beren loturetatik benetan nahi dutena ulertzen dutenean eta konturatzen direla ez dutela bikotea bezain ausarta bezain sentikorra behar. Beraien jario emozionala bereganatuta, beste pertsonarekin konektatzen hasten dira askoz ere askeagoak eta hauskorragoak diren moduetan, berez bilatzen duten kontaktu garbitasuna askatzeko ausardia aurkitzen baitute.\nUrriaren 27an jaiotako lagunak lagun zoragarriak dira, jende multzo handiak behar bezala funtzionatzeko beharrezkoak diren fluxu soziala eta gauzak ulertzen baitituzte. Adimentsuak dira eta kolektiboak ohikoak ez diren eta kolektiboak onartzen ez dituen teknologia eta ikuspegi modernoetarako gogo irekia dute. Horrek arrakasta ematen die informatikan, astrologian, ingeniaritzan eta zientzietan, baita arazo traumatikoekin eta antsietatearekin edo izu erasoak dituztenekin lan egiteko ere.\nAmetrine kuartzoko kristalak urriaren 27an jaiotako pertsonei argitasun espirituala aurkitzen laguntzen die, beraz, ez zaie gainkargatzen minutu bakoitzean burura iristen zaizkien bulkada kopuruarekin. Energia maskulinoak eta femeninoak batzen dituen harria da, eta bereizketa, dibortzio eta abandonu sentimendu zauri sakonak sendatzen ditu. Koroa chakra-tik goi mailako energiak eguzki-plexuaren chakra-ren energiekin konektatzean, buruan zeharkatzen dituzten ideien agerpen eta sormen adierazpena laguntzen du.\nUrriaren 27an urtebetetzea oparia\nUrriaren 27an jaiotako baten urtebetetzea opari harrigarria eta benetakoa izatea da. Arropa aukeratzen baduzu, joan zerbait ausarta eta asimetrikoa, baina baita duela gutxi erosi dituzten oinetakoekin ongi etortzekoa ere. Aukeratu ezohiko zerbait, antolatu lagun onen topaketa eta izan gogoz maite dituztenen aukeraketa. Ezarri su artifizial batzuk, musika elektronikoa eta karaokea, gozatzeko ilusioa eta autoadierazpena eskainiz.\nUrriaren 27rako ezaugarri positiboak Born\nAtseginak, irekiak eta ideia ikaragarriz beteak, berritzaileak dira, aldaketarako irekiak eta beste batzuk trabatuta geratzen direnean gauzak beren esku hartzeko prest daude. Lagun onak, adimentsuak eta esamesak egiteko joera ez dutenak, festaren argia dira beren barruko haurrarekin harremanetan jartzen direnean.\nEzaugarri negatiboak Urriaren 27an Born\nEstresatuta eta bananduta, abandonatuta edo atzean utzita, adierazpen askatasun pertsonalaren sentsazioa behar dute, beraz, traumatismotik sendatu eta beren benetako izaerak sentitzeko behar duen konfiantza sor dezakete.\nUrriaren 27an urtebetetze ospetsuak\n1811an Isaac Singer jaio zen, enpresari, aktore eta asmatzaile estatubatuarra, josteko makinaren diseinuan hobekuntza garrantzitsuak egin zituen eta Singer Sewing Machine Company sortu zuen. Gutxienez 24 seme-alaba izan zituen emazte eta amante desberdinekin.\n1858an Theodore Roosevelt jaio zen, Estatu Batuetako 26. presidentea, AEBetako Aro Progresistaren eragile gisa aipatzen dena XX. Mendearen hasieran. Asma zuen ume sentikorra zen eta bere muga fisikoak gainditu zituen bizimodu gogorraren ondorioz, gizontasun sendoarekin 'cowboy' pertsona gisa adierazi zuen.\n1939an John Cleese jaio zen, aktore, komiko eta gidoilari ingelesa, Monty Python komedia-taldearen sortzaileetako bat bezala ezaguna. Lemurrekiko maitasuna eta haiek babesteko egin zituen ahaleginak direla eta, 1990eko hamarkadan aurkitu zen lemur espezie batek bere izena hartu zuen.\nGertaera historiko garrantzitsuak urriaren 27an\n1838 - Missouri-n suntsitzeko agindua eman zen, mormoi guztiei estatua uzteko edo hiltzeko agindua eman ziena.\n1904 - Lurrazpiko lehen metro linea ireki zen NYC-n.\n1964 - Ronald Reaganen (otsailaren 6an jaioa) ibilbide politikoa abiarazi zen 'A Time for Choosing' hitzaldian.\n1986 - Finantza merkatuak gobernu britainiarrak desarautu zituen, eta horien funtzionamendua berregituratu zuten, Big Bang deritzon ekitaldi batean.\n1992 - AEBetako Armadako irratilari bat hil zuen bere ontziak bere homosexualak izateagatik.\n2017 - Kataluniak Espainiarekiko independentzia aldarrikatu zuen.\nHelenistikoa Virgo Kilo Aukeratu Ikurra Hasi Saioa\nsagitarioak eta librak elkarrekin egin


BIZI BENETAKO BIZIPEN HEZIGARRIAK\nGILTZAREN PROIEKTUAK HONELAKOAK DIRA:\n• Ikasleentzat interesgarriak\n• Errealitateari lotuak\n• Moldatzen errazak\n• Pertsonalizatzeko modukoak\n• Balioz beteak\n• Ilusioa piztuko duzu zure ikasleengan\n• Ikertzeko gaitasuna ernaraziko duzu\n• Pentsatzen irakatsiko diezu\n• Ikasten ikasiko dute\n• Lankidetzan aritzen lagunduko diezu\n• Beren sormena bizkortuko duzu\n• Beren autonomia garatzen lagunduko diezu\nIkaslearentzat aupada bat, desafio bat da erronka, gogoa piztuko diona aurrera egiteko eta erantzunak bilatzeko. Erronka izan daiteke galdera zirikatzaile bat, hipotesi bat, zeregin interesgarri bat, problema bat...\nTaldeak eratzen dira eta rolak banatzen dira. Taldean, erronka edo arazoa aztertzen da, eta estrategiaren lehen ildoak pentsatzen dira.\nModu estrategikoan komunikatzea (hartzailea nor izango den kontuan hartuz, mezurako egokiena den edukia zehaztuz, laguntza teknologikoa aukeratuz, eszenografia diseinaituz) egiazko erronka da XXI. mendeko konpetentzia eta trebetasunak garatzeko.\nAmaierako produktua aurkezteko eta zabaltzeko jarduerak dira. Orientabideak ematen dira, ahozko aurkezpen zehatza, argia, dinamikoa eta ulergarria egiteko.\nSormena, irudimena, proiektua gauzatzea; materialak aukeratzea, teknologia erabiltzea, eraikitzeko gaitasuna, talde-lana, egitea-berrikustea-zuzentzea, ondo egindako lanaren bilaketa eta obraren edertasunaren balioa... Horietarako guztietarako unea da atal hau.\nIdeiak sortzeko, proposamenak egiteko eta gauzatu aurretik egokienak aukeratzeko jarduerak dira.\nIkasleei jarraibide argiak ematen zaizkie, eta haiek berek erabakitzen dute zer ezaugarri edukiko dituen amaierako produktuak.\nGiltzaren proiektuetan hiru une berezi daude:\n1 Zer dakigu?\nIkasleak gaiaz daukan informazioa azaltzen du taldean.\n2 Zer jakin nahi dugu?\nIkerketaren ildoak eta eremuak zein izango diren erabakitzen da.\n3 Informazioa bilatzea, aukeratzea eta kudeatzea:\nIkaslea da bere ikasprozesuaren arduraduna. Berak (bakarka edo lantaldean) hartu-emana du ezagutzarekin, eta, pixkanaka, erronkari aurre egiteko konpetentziak barneratuz doa.\nGiltzaren proiektuak erronka motibagarri batetik abiatzen dira, amaieran produktu bat lortzeko. Ikasleak ikerketa batean murgilduko dira erronkari erantzuteko. Bide horretan, gauza berri bat sortu, eta jendaurrean aurkeztuko dute.


Zumaiako hitz bereziak: Kinkillero - - Baleike.eus\nZumaiako hitz bereziak: Kinkillero\nEuskara Txanpan 2020-01-09 15:15\nUrteari ekiteko aukeratu dugun hitzak ostegunean argitaratzea eskatzen du, kaleko azokarekin batera. Hitzak proposatzeko edo oharrak egiteko, idatzi euskaratxanpan@zumaia.eus helbidera (Xabier).\nOstegunero azokara etortzen diren saltzaileei deitzen diegu Zumaian ‘kinkilleroak’ eta azokak berak ere izen hori hartu du. Gaztelaniaz ‘quincalla’ deitzen zaie balio gutxiko metalezko tresnei, eta ‘quincallero’ horrelakoak egiten edo saltzen dituztenei. Donostia aldean zinkezko ontziak konpontzen ibiltzen zirela gogoan du Ahotsak.eus-eko lekuko honek.\nGarai batean etxez etxe edo herriz herri ibiltzen ziren saltzaile asko, eta denetik saltzen zuten, baita oihalak eta bestelakoak ere. Horrelakoei deitu izan zaie kinkillero, kinkillari, kinkaila saltzaile, etab. Hara Ermuan nola jokatzen zuen batek, arkupeetan zeukan postuaren berri iragartzeko laguntzaileak hartuta.\nZumaian aspalditik antolatzen da ostegunetako azoka. Orain Amaia eta Ondartxo plazetan egiten dena, lehen Beheko plazan izaten zen, eta horren aurretik Goikoan. 2000ko martxoan horri buruzko erreportajea egin zuen Baleikek.


Laura Cox 2008an hasi zen bere gitarra-soloak Youtuben argitaratzen eta, harrezkero, Interneteko gitarrista ospetsuenetakoa bihurtu da. Laura XX. mendeko talentuaren eta balio musikal tradizionalen eta 2.0 tresnen arteko nahasketa bitxia da, eta sarean lanean hasi zen aurrenetarikoa, nagusiki Youtuben.\nKopuruak ikusgarriak dira: 43 milioi bisita baino gehiago eta 183.000 harpidedun Youtuben, hala nola 137.000 “Atsegin dut” baino gehiago Facebooken.\nJaioberritan entzuten zituen sehaska-kantak ZZ Topek, Johnny Cashek, Dire Straitsek eta beste hainbestek abesten zituzten, baita Roger McGuinn Rickenbackerrek ere, noski. Countrya, kultura herrikoia eta rocka entzunez hazi zen, aitaren jatorri ingelesari esker… Laura nahiko berandu hasi zen gitarra jotzen, 2005ean, 14 urte zituela, baina azkar bereganatu zituen jarraitzaileak rockaren baitako klasikoen eta solo mitikoen bertsioak sarean eskainiz; Joe Bonamassa bluesaren legenda bizidunak ere zoriondu zuen.\nBaina Laurak gero eta grina handiagoa zuen rock & rolla zuzenean jotzeko eta errepidera ateratzeko, beraz, “birtuala” “errealitatera” eramatea erabaki eta talde bat sortu zuen. Orduan, Mathieu Albiac ezagutu zuen, antzeko pasio musikalak zituen beste gitarrista talentudun bat. 2013an, Laura Cox taldea osatu zuten, egoitza Parisen finkatuta, eta proiektua jaio zen… Apur bat galduta ibili ziren hasieran zalantza barik oso bestelako eszena musikal frantsesa den horretan. Nahiago dute riff heavy on bat pop trendy iragankorra baino, euren dohain musikalak baliatu nahi zituzten Frantzian gero eta ezohikoagoa bihurtzen ari den soinu bat sortzeko: hegoaldeko rock klasikoa bere horretan.\nLAURA COX BANDek LEVI’S zahar eta urratuaren irudi tradizionala, antzinako trenak eta abar betikotu nahi ditu, BAINA GITARRA ETA WATT RIFFEN USAIN LEUNA zabalduta giroan… horixe da LAURA COX BAND.\n2014an, lehen singlea grabatu zuten, “Cowboys & Beer”, Laurak eta Matek idatzitako country rock abestia, zenbait jaialditara eraman zituena, esaterako, Equiblues edo Montereau Confluencesera, agertokia Simple Minds, Triggerfinger eta Crucified Barbararekin partekatuta (baita Boy Georgerekin ere!).\n2015ean aldaketak izan ziren taldean eta, ordutik, ondokoak dira kideak: Laura Cox (gitarra/ahotsa), Mathieu Albiac (gitarra), François C. Delacoudre (baxua) eta Antonin Guérin (bateria). Taldea, azkenean, musikari talentudunez eta oso osagarriez osatu da; harro daude euren musikaz eta 2016an proiektu berriez gozatzen ari dira: bilduma, klipak, kontzertuak eta gehiago…\nMusika-mota bakarra egin beharrean, LAURA COX BANDek estilo-aldaketa zorrotzez harritzen ditu zaleak. Gaizki taldeek kategoria bakar batekin bat egin behar dutela uste dutenentzat: batzuetan, Rockin’Country jotzen dute; beste batzuetan, estiloak heavy rock klasikora egiten du. AC/DC, ZZ Top, Aerosmith eta Blackberry Smokeren arteko tokiren batean, taldeak hegoaldeko estatuetako soinu distiratsua eta sumin australiarraren watt ugariak nahasten ditu.\nLaburbilduta, LAURA COX BAND rockzale zahar eta alkoholikoen musika da, sasoi betean dauden gazte frantsesen talde batek joa… countrya, bluesa, hegoaldeko rocka, hard rocka… horixe dute gustuko nahastea, euren sentimenduen arabera. Oraindik ere izena jarri behar badiozu taldearen estiloari, ziurrenik Southern Hard Blues izan liteke.\nLAURA COX BAND jabetuta dago egungo eszena frantsesaren inguruetan dagoela, baina desberdintasun hori baliatu eta sendoagoa bilakatu nahi dute, alegia, atsegin duten musika jotzen jarraitu, beste barik: hegoaldeko rock klasiko garbiena.


Zuhaitzen haziak banatuko ditu gaur herriko plazan Herrio natur taldeak | El Diario Vasco\nZuhaitzen haziak banatuko ditu gaur herriko plazan Herrio natur taldeak\nUrteroko ohiturari jarraituz, Herrio natur taldeak Euskal Herriko zuhaitzen haziak banatuko ditu gaur goizean, herriko plazan. Goizeko hamaiketan jarriko dute mahaia eta bertan izango dira 14:00ak arte.\nEkimen horren bitartez, Herrio taldeak herritarrak sentsibilizatu nahi ditu, bertako zuhaitz espezieak zaintzearen garran-tzia nabarmenduz. Helburua da herritarrek zuhaitz-hazi horiek etxean ereitea eta, landaretxoa sortzen denean, kanpoan landa-tzea, toki egoki batean.\nEuskal Herriko zuhaitzen haziak dira banatuko dituztenak: besteak beste, lizarra, gaztaina, artea, haritza, elorri zuria, gorostia, astigarra...\nTras dos derrotas seguidas, el Orioko recibe hoy al Urnieta Zubiola, 50 años de constante evolución


Zeinek erre nahi ditu hondakinak (9) • ZUZEU\n2005eko otsailaren 16an sartu zen indarrean Kyotoko Protokoloa. Protokoloa sinatu zuten ehun eta gehiago estatuek onartu zuten 1990ean isuritako CO2 kopuru osoa baino %5 gutxiago isurtzea 2008tik 2012ra bitarteko bost urteetan. Gero negoziazio gogorrak ireki ziren estatuetako ordezkarien artean, batzuek urte asko eman baitituzte CO2 lasai-lasai isurtzen, eta beste batzuek eskubidea sentitzen baitute CO2 gehiago isurtzeko, haiek gutxiago kutsatu dutela argudiatuta. Izan ere, CO2 gutxiago isurtzea, industria garapenaren aurka egitearen sinonimotzat hartzen da: gutxiago produzitzea, gutxiago kutsatzea da, eta alderantziz: gutxiago kutsatzea, gutxiago produzitzea da. Auzo aspergarria da CO2 hori negozioentzat.\nArazoa argia da zenbakitan jarriz gero. Industriak isuritako CO2 guztiaren %45 inguru igortzen du atmosferara. Gobernuak zehaztu egiten dio industria sektore bakoitzari zenbat CO2 isur dezakeen. Helburuak lortu ezean, «aire garbia» erosi behar dute enpresek. «Aire garbi» hori erostea ?ekologistek «kutsatzeko eskubidea» esaten diotena?, tonako 13 edo 14 eurotan ordaintzen da, Imazen esanetan. Helburuak lortuz gero, ordea, «aire garbi» hori saldu egin dezakete. Gainera, datozen urteetan, CO2 isurtzeko eskubideak garestitu egingo direla ziur dago Imaz eta, beraz, enpresei kutsatzea gero eta garestiago aterako zaiela. Adibiderako balio du 2007ko Nafarroako datuak: industriak atmosferara igortzea espero zuen CO2 guztiaren erdia igortzeko «eskubidea» besterik ez zuen jaso eta, beraz, erosi egin behar izan zituen «eskubide» horiek. Datu horiek ikusita, Nafarroako Ingurumen Kalitaterako zerbitzuburu Pedro Zuazok zenbait neurri proposatu zituen, 2007ko apirilean, Gas Natural Fundazioak antolatutako jardunaldi batzuetan:\nBiomasa erabiltzea erregai gisa.Hondakinak «balioztatzea» eta birziklatzea.\nSortutako produktuak egokitzea.«Garapen garbiko eta ezarpen komuneko» proiektuak ezartzea.\nCO2 isurtzea ?Imazi kasu eginez? eta energia eskuratzea ?Garmendiari kasu eginez? prozesu gero eta garestiagoak izango badira, eta ekonomiaren atzerakadaz ohartuta, aise ikusiko da zementuaren industriak beharra duela, bai etxegintzaz aparteko merkatu berriak topatzeko, bai eta gastuak murrizteko ere. Eta hondakinak erretzeak helburu bat ez, gutxienez hiru asetzen ditu bide horretan:\nCO2 isuriak gutxitzea ?hartara ez du zementu produkzioa murriztu beharrik izango, isurtze mailetara egokitu ahal izateko?.\nDirua aurreztea ?petrolio kokearen eta gasaren erabilera murrizten den heinean?.\n(Datorren asteartean jarraituko)\nOrain arteko artikuluak.\nIrudia | CO2 | Jurvetson | Creative Commons By SA\nerraustegia, zaborra, zementua\nZer duzu buruan “Zeinek erre nahi ditu hondakinak (9)”-ri buruz\nPlataforma Ciudadana Lasarte-Oria 2011-04-15 07:07\n[…] https://zuzeu.eus/2011/02/15/zeinek-erre-nahi-ditu-hondakinak-9/ […]\nArantzazu idazkera ederraren artean murgilduko da


Koskorrak La Galeatik Sopelara - Eskubeltz Eskaut Taldea\nby eskubeltz · Published 5 February, 2020 · Updated 5 February, 2020\nPasaden igandean, koskorrak irteera izan zuten, guztiek elkarrekin denbora gehiago emateko eta guztien elkar lana hobetzeko. Bidezabaletik habiatuta, La Galeako labarrak jarraituz, Azkorriko hondartzara heldu ziren. Bertatik Sopelako Gorrondatxe hondartzara ailegatu, eta bertan jolas ezberdinak egin zituzten. La Galean dauden bunkerrak ere bisitatu zituzten.\nZoritxarrez, egun horretako haizea eta hotza zirela eta, egunaren plangintza aldatu behar izan zuten. Sopelako hondartzatik hurbil jan ordez, herriko polikiroldegi batera hurbildu eta bertan jan zuten, hotz asko izaten jarraitu arren.\nEgunean zehar, koskorrek euren abenturari jarraipena eman zioten ere. Aurten, Oihaneko Liburuaren abentura jarraitzen ari dira, eta egun hartan naturaren zenbait elementu bilatu, gorde eta haietaz hausnartu zuten, guztiak abenturaren artaldearen parte izatea lor dezaten. Lurreko elementuaz baliatu behar izan ziren egunaren froga gainditzeko. Honela, naturaren elementu guztien parte txikiak gordeko dituzte, eta Oihaneko Liburuaren pertsonaiak ezagutzerakoan, ez dituzte oztoporik izango. Guzti honetaz aparte, koskorrek naturaren inportantzia lantzen hasi zuten, eta guztiok batera natura garbi egon behar dela eta hau zaintzen ikasi zuten, gure etxe bakarra delako.\nJan eta gero, guztiak batera jolasten jarraitu zuten, eta egia esanda, egun ezinhobea izan zuten guztiek batera. Hala ere, ordua heldu zen, eta etxera bueltatu behar izan zuten. Prest jadanik, hurrengo ekintza zein irterei aurre egiteko!\nSakatu irudian argazki gehiago eskuratzeko.\nTags: AzkorriGetxoHondartzaLa GaleaSopela\nNext story Agate Deuna besperan…. kantatzera!\nPrevious story Gurasoen batzordeak eta ‘gurasabek’ Yalarekin partekatu dute urteko afaria


Seed Capital Bizkaiak Best Practices Certificate s ...\n2020/01/23 Gaurkotasuna Crowdfunding Bizkaia\nCrowdfunding Bizkaia plataformak, Seed Capital Bizkaia sozietatearen bitartez, EPSAren (Europako Sektore Publikoaren Sariak, EPSA, ingelesez) Best Practices ziurtagiria jaso du berriki. Horrela, EPSA 2019k Seed Capital Bizkaia saritu du, lurraldean hazkunde adimentsua, jasangarria eta inklusiboa lortzeko finantziazio-tresna berritzaileen bidez inpaktu soziala sortzeagatik.\nBere seigarren ediziora heldu den bi urtetan behin ospatzen den lehiaketa garrantzitsu honek, sektore publikoko bikaintasuna nabarmentzea du helburu. Horretarako, Europako beste erakunde batzuek erabili ditzaketen konponbide berritzaileak zabaltzeko aukera ematen duten kasu eredugarriak aurkituz. Kasu honetan, Seed Capital Bizkaiaren Crowdfunding Bizkaia proiektua administrazio publikoak asmatutako eta oraingo erronka handiei erantzuteko pentsatutako irtenbide sortzailetzat hartu da.\nBest Practices kasuak hautatzeko irizpideak hurrengoak dira:\nAbian jarritako ekintzen garrantzia.\nEragina eta emaitzak.\nBeste erakundeen beharretara egokitzeko gaitasuna.\nEkonomia-garapenerako tresna bat Bizkaian\nSeed Capital Bizkaia Bizkaiko Foru Aldundiko Ekonomi eta Lurralde Garapena Sustatzeko Sailera atxikita dagoen foru-baltzua da, Bizkaiko Lurralde Historikoko ekonomia garatzeko eta enpresa-ehuna biziberritzeko tresna izateko helburua duelarik.\nHori lortzeko, abian jartzeko fasean dauden enpresa-proiektu berritzaileak finantzatzeko hainbat tresnarekin egiten du lan, hala nola, enpresen kapitalean aldi baterako parte hartuz arrisku-kapitaleko inbertsio-funtsen bidez.\nBeste administrazio publiko batzuentzako eredu bat\nGaur egun, herritarrek diziplina anitzeko gertutasuna eskatzen duten behar eta eskaera ugari dituzte. Hori dela eta, EPSAren 2019. edizioaren gai nagusia erronka konplexuei eta dimentsio anitzekoei irtenbide berriak ematea izan da. Helburua: herritartasunean oinarritutako sektore publikoa, jasangarria eta etorkizunerako prestatua.\nAditu, inpartzial eta independenteak diren pertsonek osatutako talde batek Europako 14 herrialdetako 40 proiektu aukeratu ditu aurten Best Practices ziurtagiria emateko. Urteetan zehar, EPSAk orain Crowdfunding Bizkaiak osatuko duen 1.200 kasutako datu-base aberatsa sortu du. Datu-base hori Europako administrazio publiko guztien eskura dago, ikasteko eta irtenbide berritzaileak aurkitzeko aukera handia dutelarik.\nBegirada Desberdinekin. Crowdfundingaren abantailak lurralderako.


Madril-Barajas aireportua — Kanalizazioa eta drainatzea\nAireportuak exijentzia oso zehatzeko drainatze soluzioak behar diren inguruak dira.\nPistetan hainbat aldagai konbinatzen dira: drainatu beharreko gainazal handienak, gurpil eta ardatzeko egon daitekeen karga handieneko trafikoa, maniobra eta balaztaketa esfortzu axial handikoak, eta segurtasun eskaerarik handienak.\nGure drainatze soluzioen gamarekin behar horiei erantzuna ematen diegu F900 karga klasera arte. Era berean, gune barruan egon daitezkeen beharrei ere erantzuten diegu, adibidez: autoentzako aparkaleku guneak.\nProiektu honetan handitze desberdinetan esku hartu dugu:\nhanditzea (3. pista eta plataformak): nagusiki F300k-F200k-F150k hornitu ziren beren hiru altueratan eta 4 puntutan torlojututako sareta edo tapa itsuarekin eta F-900 karga klasearekin. Instalatutako metroak 28.000 ml\nhanditzea (2 pista berri, eraikin satelitea eta 4 terminal berria eta hainbat plataforma): batez ere F300 – F200 – F150 kanalak hornitu ziren hainbat alturatan eta sareta edo tapa itsu eraisgarriarekin (instalatutako metroak 57.000 ml). 1.000 unitate drainatzeko deskarga kutxatilak ere bai. Kasu honetan 10.000 ml orrazi eta gutxi gorabehera transformatzaileen deposituen 8.000 unitate kutxatila.\nBeste modelo batzuetako ehunka metro erabili dira beste erabilera batzuetarako, besteak beste: bidaiarien, langileen eta taxien aparkaleku guneak C250 sareta motarekin; erregai-deposituen guneak D400 eta F900 klasearekin; sua itzaltzeko eraikinak (suhiltzaileak) D400 eta F900 karga klasearekin.\nF150K, F200K, F300K KANALA + NERBIODUN BURDINURTUKO SARETA, KUTXATILAK ETA ORRAZIA


ITURRASKARRI: bideak eta arraskak berritzeko egitasmo soziala - Guaixe.eus\nITURRASKARRI: bideak eta arraskak berritzeko egitasmo soziala\nSakanako Gizarte Zerbitzuak 2017-10-06 08:00\nIturraskarri izaera sozialeko proiektu bat da, eta Irurtzungo Oinarrizko Gizarte Zerbitzuko Gizarte Enplegu Babestuko proiektuan parte hartzen dutenei prestakuntza izaerako lanak eskaintzea du helburu.\n2006. urtean jarri zen martxan, eta 12 urte hauetan, lan ezberdin asko burutu ditugu eskualdeko herrietan, esaterako: garbitokiak, zubiak, iturriak… berritu, herriak lotzen dituzten bideak garbitu, markatu eta mantentze-lanak egin…\nAurten, berrikuntza moduan Iturraskarriko bideetarako babesleak bilatzeko kanpaina jarri dugu martxan. 35 babesle behar ditugu 170 km inguru dituen sare osoa lotzeko. Babesle bakoitzak honako konpromiso hau hartu beharko du: bidearen 5 km aukeratu eta urtean behin bertatik txango bat egin ondoren, guri zein egoeratan dagoen jakinarazi beharko digu –margo-markak berritu behar diren, zuhaitzen bat erori den, lurra erori den, sasiak kendu behar diren…– maiatza baino lehen. Animatu eta izan zaitez babesle!\nHorretaz gain, aurten hainbat txango antolatu ditugu Iturraskarriko bideetan barna, Irurtzungo Gizarte Zerbitzuen Mankomunitatea osatzen duten udal guztiak elkartuz. Bide hauek, Donejakue bideak, errege-bideak, errege-abelbideak, suebakiak, gurdibideak eta xendak dira, eta horiek guztiek historia, bitxikeria, edertasun eta ezagutza ugari gordetzen dituzte bere barnean.\nHorrelako txango batean parte hartzeko azken aukera igande honetan, urriak 8, izango dugu. Goizeko 9:00etan Irurtzungo plazatik aterako gara eta 18 kilometro inguru izango ditugu aurretik. Bidean zehar, proiektuaren eta historiaren inguruko azalpen batzuk izango ditugu, eta bukaeran hamaiketakoa egonen da Irurtzunen bertan.\nAnima zaitez! giro ederra izango dugu! Apuntatzeko 639 127 271 telefonora deitu.


| EUSKAL ATSOTITZAKeuskaljakintza\nETXEARI ETA ETXEKOEI BURUZKOAK:\nEzkondutako urtea eta txerria hildako urtea\nLehenengo andrea da emazte, bigarrena senikide,\nhirugarrena gaitz eta kalte.\nElur-melur ez nauk hire beldur, badiat etxean arto eta\nGORPUTZ ATALEI BURUZKOAK:\nBururik nekatzen ez duenak, hankak nekatu\nOilo ibiltaria, azeriak jaten.\nEskola-mutilak sasirik sasi, asko jan, eta gutxi\nMarinelaren emaztea, goizean senardun, arratsaldean\nGogko tokian, aldaparik ez.\nNori berea, Jaunaren legea, nori berea da\nNeke gaberik, ez da bizitzerik.\nUrrutiko intxaurrak hamalau, bertara joan eta\nZeurea egin artean mantso eta mantso; zeurea eginez\ngero zantzo eta zantzo.


EHGAM-DOK EUSKARAZ: > Berria: In memoriam > XABIER PORTUGAL PASAIKO ALKATE OHI ETA KAZETARIA HIL DA\n> Berria: In memoriam > XABIER PORTUGAL PASAIKO ALKATE OHI ETA KAZETARIA HIL DA\nXabier Portugal Pasaiako alkate ohi eta kazetaria hil egin da, gaixotasun baten ondorioz. Hileta bihar izango da, Pasai Antxoko San Fermin parrokian, 19.30ean\nXabier Portugal Arteaga zendu da, gaixotasun baten ondorioz. Pasaian jaio zen, 1951an, eta urrian 57 urte beteko zituen.\nPortugal oso ezaguna zen, bai bere herriaren alde egin zuen lanagatik baita bere kazetari lanagatik ere.\nPasaiako alkate izan zen 1987 eta 1995 artean, HBrekin. Ondoren Kultura zinegotzi izan zen, 1999 eta 2003 artean. Alkate nahiz zinegotzi gisa, Kultura Batzordeko lehendakari izan zen urte horietan guztietan.\nSan Fermin jaien alde urtetan egin zuen lana ere aipatzekoa da; festen batzordearekin frankismoaren ondotik kolaboratzen zuen eta aurten, Salktzeroak peñak Sanferminetako Saltzero Nagusi izendatu zuen.\nArlo profesionalean, Pasaia-Lezo Lizeoko irakasle eta zuzendari gisa jardun zuen, baina egun erretiratua zegoen. Pasa den apirilean omenaldia egin zioten ikastetxean. Horretaz gain, lau urtez Gipuzkoako Ikastolen Federazioko ikusentzunezko programen arduradun izan zen.\nXabier Portugalen beste ezaugarrietako bat zinema eta jazzarengangik zuen zaletasuna da. Zinema kritiko gisa, hainbat aldizkari eta egunkarirekin kolaboratu zuen, hala nola "Anaitasuna", "Zeruko Argia", "Argia", "Jakin", "Punto y Hora", "Egin" eta GARA. Azken egunkari honetan jazz kritikak ere egiten zituen.\nDonostiako Jazzaldiaren eta Zinemaldiaren kolaboratzaile ere bazen, eta Irun eta Donostiako Zinema Amateur jaialdietan eta Lekeitiko Euskal Zinemaren Topaketetan epaimahaikide izan zen.\nOtsailean liburua kaleratu zuen\nAurtengo otsailean "Pasaia 1931-1939. Zanpatuen Oroimina" liburua argitaratu zuen Portugalek; bertan gerra garaiko gertaerak biltzen zituen (argazkian liburuaren aurkezpenean ageri da, Maider Ziganda Pasaiako alkatea eta Koldo Izagirre idazlea alboan dituela).\nHileta, bihar Haren aldeko hileta bihar egingo da Pasai Antxoko San Fermin parrokian, arratsaldeko 19.30ean.\ngaiak: Gara, In memorian, Xabier Portugal\n> Berria: Ekitaldiak > EHGAM KANPALDIA: HOMOFOBIAR...\n> Berria: Ekitaldiak > GAY ESTEREOTIPOAK ZINEMAN\n> Berria: In memoriam > XABIER PORTUGAL PASAIKO AL...